text:
Башҡортостан һалым инспекцияларының төп мәғлүмәтен Рәсәй һалым хеҙмәте сайтында табырға мөмкин
ӨФӨ, 2015 йыл, 16 ғинуар. /«Башинформ» мәғлүмәт агентлығы, Артур Басиров/.
Рәсәйҙең Федераль һалым хеҙмәте сайтында «Мәғлүмәт стенды» бүлеге эшләй башланы. Граждандар унда төбәкте һәм һалым инспекцияһын һайлап, Башҡортостан һалым органдарының хеҙмәтләндереү залдарындағы мәғлүмәт стендтарының йөкмәткеһе менән таныша ала. Был хаҡта Федераль һалым хеҙмәтенең Башҡортостан буйынса идаралығының матбуғат хеҙмәтенән хәбәр иттеләр.
Бүлектәге мәғлүмәт түбәндәге категориялар буйынса бүленгән: ойоштороу мәғлүмәте, дәүләт теркәүе, физик шәхестәрҙе иҫәпкә алыу, һалым декларацияларын биреү, түләү документтарын рәсмиләштереү, контроль-касса техникаһын теркәү, урындағы һалымдар, физик шәхестәр килеменә һалым.
Идаралыҡтан хәбәр итеүҙәренсә, ошо сервисты индергәс, һалым хеҙмәте тәү сиратта һалым түләүселәрҙең мәғлүмәтлеген күтәрәсәк, шулай уҡ һалым инспекциялары стендтарында мәғлүмәтте стандартлаштырыу буйынса мәсьәләләрҙе хәл итәсәк.


c: text/html

text:
Яҙыусы Сафуан Әлибаев Һәҙиә Дәүләтшина исемендәге премияға тәҡдим ителде
Яҙыусы Сафуан Әлибаев Башҡортостан Республикаһының Һәҙиә Дәүләтшина исемендәге дәүләт премияһына тәҡдим ителде. Республиканың Яҙыусылар союзы ултырышында түбәндәге өс кандидатура ҡаралды: Сафуан Әлибаев, Әсхәл Әхмәт-Хужа һәм Рәмзәнә Әбүталипова. Яҙыусы һәм шағир, халыҡ-ара Андерсен исемендәге премия дипломанты Сафуан Әлибаев кандидатураһы бер тауыштан үтте.
Иҫегеҙгә төшөрәбеҙ, Башҡортостан Республикаһының балалар һәм үҫмерҙәр өсөн әҙәбиәт һәм сәнғәт өлкәһендәге Һәҙиә Дәүләтшина исемендәге дәүләт премияһы 2005 йылдың 1 октябрендә булдырылды. Был ваҡыт эсендә балалар өсөн ижад иткән һигеҙ әҙип лауреат исемен алды.

robotstxt: allowed

filter: keep


text:
Башҡортостан түрәләрен ғаиләнең табышы һәм сығымы тураһында мәғлүмәтте дәүләт органдары сайттарында асырға йөкмәттеләр
«Башҡортостан Республикаһының дәүләт органдары һәм дәүләт учреждениеларының рәсми сайттарында айырым кешеләрҙең һәм уның ғаилә ағзаларының табыштары, сығымдары, мөлкәт һәм мөлкәт сифатындағы йөкләмәләр тураһында мәғлүмәт урынлаштырыу тәртибе һәм ошо мәғлүмәттәрҙе баҫтырыу өсөн киң мәғлүмәт сараларына биреү тураһында положение» БР Президентының Указы менән раҫланды. Коррупцияға ҡаршы федераль ҡануниәт йүнәлешендә эшләнгән документтың тексы шаршамбы рәсми хоҡуҡи мәғлүмәт интернет-порталында баҫылды.
Был положение Башҡортостан Республикаһының дәүләт вазифаларын биләүселәргә, БР дәүләт гражданлыҡ хеҙмәте вазифаларына, республиканың дәүләт учреждениелары етәкселәренә тарала. Документ йоғонтоһона уларҙың ҡатындары (ирҙәре) һәм бәлиғ булмаған балалары инә.
Түрәләр күсемһеҙ милек, транспорт саралары, йыллыҡ табыш тураһында мәғлүмәтте асырға тейеш. Мәҫәлән, әгәр килешмә төҙөгәндә уның күләме ир менән ҡатындың һуңғы өс йыллыҡ табышынан артҡан саҡта, улар аҡсалар алыу сығанаҡтарын асыҡларға тейеш. Һүҙ күсемһеҙ милек, транспорт саралары һәм ҡиммәтле ҡағыҙҙар һатып алыу тураһында бара. Башҡа шәхси мәғлүмәттәр фаш ителмәй.
Ошо бөтә мәғлүмәттәр хеҙмәткәр эшләгән дәүләт структураһының рәсми сайтында ҡуйылырға һәм йыл һайын яңыртылырға тейеш.
Билдәләнгән мәғлүмәттәр менән киң мәғлүмәт саралары ла ҡуллана ала. Әгәр рәсми сайтта ҡыҙыҡһындырған мәғлүмәт булмаған осраҡта, дәүләт структураһы киң мәғлүмәт саралары запросына яуапты аҙна эсендә бирергә тейеш. Шул уҡ ваҡытта, журналистар иғтибарын йәлеп иткән хеҙмәткәргә запрос килеүе тураһында өс көн эсендә хәбәр ителергә кәрәк.


text:
Фото:
Реналь Ғәниев Европа миҙалдары тупланмаһына команда менән яуланған «көмөш»тө өҫтәне
Фото:
Рапира буйынса Рәсәй йыйылма командаһы, уның составында Реналь Ғәниев, шулай уҡ Артем Седов, Алексей Хованский һәм Алексей Черемисинов сығыш яһаған, фехтование буйынса Европа чемпионатында көмөш миҙал яулаған. Ярыштар Германияның Лейпцигында бара.
Рапирасыларҙың команда турнирында финалға сығыу өсөн барған ярыштарҙа рәсәйлеләр Молдавия йыйылма командаһын ышаныслы еңде – 45:17, Австрияны – 45:24, һәм Бөйөк Британия командаһын – 43:22.
Итальяндар менән финал алышында тәүҙә көрәштәштәре алға сыҡты. Артабан иҫәпте тигеҙләргә, хатта бер мәрәйгә алға сығырға мөмкинлек булды – 11:10. Әммә һуңынан итальяндар юғары оҫталығын күрһәтте һәм һөҙөмтәлә еңеү яуланы – 45:33.
«Бронза»ны поляктарҙы еңгән Бөйөк Британия рапирасылары алды – 44:37.


text:
Был аҙнала төбәктә ямғыр яуыуы, йәшен йәшнәүе һәм ҡырау төшөүе көтөлә Фото: Олег Яровиков
Был аҙнала төбәктә ямғыр яуыуы, йәшен йәшнәүе һәм ҡырау төшөүе көтөлә
Был аҙнала төбәктә ямғыр яуыуы, йәшен йәшнәүе һәм ҡырау төшөүе көтөлә Фото: Олег Яровиков
ӨФӨ, 2016 йыл, 10 май. /«Башинформ» мәғлүмәт агентлығы, Гөлфиә Акулова/.
Был аҙнала Башҡортостанда һауа торошо тотороҡһоҙ буласаҡ, тип хәбәр иттеләр республиканың гидрометеорология һәм тирә-яҡ мөхит мониторингы идаралығында. Урыны менән ҡыҫҡа ваҡытлы ямғыр яуасаҡ, йәшен йәшнәүе ихтимал.
10 майҙа төндә һәм көндөҙ урыны менән бер аҙ ямғыр яуыуы, йәшен йәшнәүе көтөлә. Ел көньяҡ-көнбайыштан, төньяҡ-көнбайышҡа күсеүсән, урыны менән көсәйеүсән. Һауа температураһы төндә +3,+8, көндөҙ +16,+21 градус.
11 майҙа ла ямғыр яуыуы ихтимал, төндә +2,+7, төньяҡ һәм таулы райондарҙа -3 градусҡаса, көндөҙ +14,+19.
12 майҙа бер аҙ ҡыҫҡа ваҡытлы ямғыр яуасаҡ, айырым райондарҙа йәшен йәшнәйәсәк. Ел көньяҡ-көнсығыштан, талғын. Һауа температураһы төндә +3,+8, көнсығышта нулгә етәсәк, көндөҙ +17, +22 градус.
Башгидромет синоптиктары фаразлауынса, ял көндәрендә аяҙайтҡанда тупраҡта ҡырау төшөү ихтималлығы арта.


text:
Иң яҡшы докторанттар, аспиранттар һәм студенттар – Президент стипендиаттары
Башҡорт дәүләт аграр университетының иң яҡшы докторанттарына, аспиранттарына һәм студенттарына
Башҡортостан Республикаһы Президенты стипендиаты дипломдары тапшырылды.
Наградлау тантанаһы Өфөлә бер юлы ике байрам — Республика көнө һәм Ауыл хужалығы
һәм эшкәртеү сәнәғәте хеҙмәткәрҙәре көнө алдынан үткәрелде. Наградланыусылар
араһында — ике докторант, биш аспирант һәм 13 студент. Уларҙы БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов ҡотланы.
Шамил Вахитов – үҙе лә БДАУ-ҙы тамамлаған — аграр вуз тормошоноң яҡшы яҡҡа үҙгәреүен билдәләне. Уҡыу процесы камиллаштырыла, матди-техник база нығытыла, перспективалы фәнни эшкәртмәләр алып барыла.
Вице-премьер Башҡортостанда ҡулланылған агросәнәғәт комплексына һәм йәш белгес-аграрийҙарға
ярҙам саралары, атап әйткәндә "2012 йылға тиклем ауылдың социаль үҫеше" программаһы,
торлаҡ, инженер һәм социаль инфраструктура объекттары төҙөлөшө хаҡында һөйләне.


text:
Башҡортостанда «Һин – яңғыҙ түгел» социаль акцияһы старт алды
Республика почтамттарында оло йәштәгеләргә ярҙам йөҙөнән «Һин – яңғыҙ түгел» акцияһы старт алды, тип хәбәр иттеләр БР Федераль почта элемтәһе идаралығының матбуғат хеҙмәтенән.
1 октябргә тиклем теләгән һәр кеше Башҡортостандың ниндәй ҙә булһа почта бүлексәһенә инеп, ҡарттар йорттарында йәшәүсе кешеләргә адресһыҙ хат, открытка йәки посылка ебәрә ала. Хатты йәки открытканы почта бүлексәһендә ҡуйылған махсус йәшниккә һалырға йәки почта бүлексәһе операторына бирергә кәрәк. Бынан тыш, бүләккә аҡса ебәрергә, ниндәй ҙә булһа гәзит-журналға яҙылырға мөмкин.
«Һин – яңғыҙ түгел!» акцияһы тәүге тапҡыр Рәсәй почтаһы тарафынан 2012 йылда уҙғарылды һәм иң яҡшы социаль проекттарҙың береһе тип танылды. 2012 йылда «Рәсәй почтаһы» предприятиеһының Башҡортостан филиалы тарафынан ике меңгә яҡын открытка, хат һәм бүләкле посылка йыйылды. Акцияла өлкәндәр генә түгел, балалар – мәктәп уҡыусылары, кадеттар, балалар йорттарында тәрбиәләнеүселәр, төрлө йәмәғәт ойошмалары ирекмәндәре лә әүҙем ҡатнашты.
2013 йылда йыйылған хаттар һәм бүләктәр адресаттарға 1 октябрҙә, Халыҡ-ара оло йәштәгеләр көнөндә тапшырыласаҡ.


text:
2012 йылда уртаса эш хаҡы Башҡортостанда 20 меңдән артасаҡ
2012 йылда уртаса эш хаҡы Башҡортостанда 20 меңлек психологик сикте үтәсәк.
— База вариантындағы күҙаллау буйынса уртаса эш хаҡының артыуы 2012 йылда 2011 йыл менән сағыштырғанда 13 процентты тәшкил итәсәк. Шулай итеп, уның уртаса күләме 20894 һумға етәсәк, — тип хәбәр итте БР Хөкүмәтендә үткән кәңәшмәлә республиканың хеҙмәт һәм халыҡты социаль яҡлау министры Ленара Иванова.
Кисә Премьер-министр Азамат Илембәтов рәйеслегендә бер нисә министрлыҡ һәм ведомство башлыҡтары ағымдағы хәлдәрҙе иҫәпкә алып 2012-2014 йылдарға төбәкте социаль-иҡтисади үҫтереү программаһына индереү планлаштырылған үҙгәрештәрҙе тикшерҙе.
Бюджетта эшләүселәрҙең эш хаҡы 2011-2013 йылдарҙа йыл һайын алдағы йылға ҡарата 15 процентҡа арттырыла барасаҡ. 2012 йылда уларҙың уртаса эш хаҡы 16940 һумға тиклем күтәреләсәк.
— Иҡтисадтың бюджетҡа ҡарамаған секторында эш хаҡын күтәреүҙең берҙән-бер механизмы – төп эшсе профессияларының беренсе разряд тариф ставкаларын тауар һәм хеҙмәттәргә ҡулланыу хаҡтары артыуына ҡарағанда йылдамыраҡ индексациялау, — тип дауам итте Ленара Иванова. — 2011 йылда индексация – 14,6 процент, 2012 йылда 14,7 прцент тәшкил итәсәк.
Әгәр ваҡиғалар республиканы үҫешенең база сценарийы буйынса барһа, 2014 йылда уртаса эш хаҡы Башҡортостанда 2010 йыл менән сағыштырғанда бер ярым тапҡырҙан ашыуға артып, 26950 һумға етәсәк.


text:
Башҡортостандың бизнес-омбудсмены Өфөлә граждандарҙы ҡабул итә
ӨФӨ, 2015 йыл, 23 ғинуар. /«Башинформ» мәғлүмәт агентлығы, Артур Басиров/.
27 ғинуарҙа Башҡортостанда Эшҡыуарҙарҙың хоҡуҡтарын яҡлау буйынса вәкил Рафаил Ғибәҙуллин граждандарҙы ҡабул итәсәк, тип хәбәр ителә бизнес-омбудсмендың сайтында.
Осрашыу Рәсәй Президентының ҡабул итеү бүлмәһендә уҙа. Адресы: Өфө ҡалаһы, Цюрупа урамы, 100 ( «Үҙәк баҙар» туҡталышы). Ҡабул итеү көндөҙгө сәғәт 2-лә башлана.
Белешмә өсөн телефондар: (347) 251-64-39, 251-77-91.


text:
Барлыҡ илдәгенән арттараҡ ҡалып булһа ла, Башҡортостанда ла Еңеүҙең 63 йыллығына арналған Георгий таҫмалары акцияһы башланды. Уның саҡырыуы әүәлгесә - Хәтерләйем һәм ғорурланам тип атала. Республикала акцияны Берҙәм Рәсәй фирҡәһенең төбәк бүлексәһе уҙғара. Тик бына быйылғы таҫмалар урыҫсалап әйткәндә настоящий түгел. Дөрөҫ таҫманан ул оҙонлоғо буйынса ике, киңлеге буйынса бер ярым тапҡырға ҡалыша. Башҡа рәсәй буйынса таратыла башлағанда, республикала был эште бер кем дә үҙ яуаплылығына алмағайны. Һуңынан Берҙәм Рәсәй тотондо.
Таҫма бар урында ла таратылмай, Өфөнән үтмәй. Ул күп тә түгел, 30-40 мең самаһы ғына. Барлыҡ теләгәндәргә лә етешмәй.


text:
Мәҙәниәт өлкәһендә Башҡортостан Президенты гранттарына 103 заявка бирелде
Мәҙәниәт һәм сәнғәт өлкәһендә ижади проекттарға ярҙам итеү өсөн Башҡортостан Республикаһы Президенты гранттарына дәғүә итеүгә 103 заявка бирелде, шуларҙың 43-ө — коллективтарҙан. Хәтерегеҙгә төшөрәбеҙ, заявкалар ҡабул итеү 1 февралдә тамамланды.
БР Мәҙәниәт министрлығынан хәбәр итеүҙәренсә, быйыл грантҡа дәғүә итеүселәр һаны артты, ләкин күпкә түгел. Былтыр төбәк башлығы ярҙамына 95 мәҙәниәт эшмәкәре һәм коллектив дәғүә иткәйне. Министрлыҡ ҡарамағындағы эксперт төркөмө заявкаларҙы ҡарауға тотонған да инде. Март аҙағында грантҡа эйә булыусылар исемдәре билдәле булыуы ихтимал.
Президент гранттарына дәғүә итеүгә конкурс БР Президентының «БР мәҙәниәт һәм сәнғәт эшмәкәрҙәренә өҫтәмә дәүләт ярҙамы саралары тураһында»ғы Указына ярашлы үткәрелә. Быйыл ул өсөнсө тапҡырға үткәрелә.
Йыл һайын мәҙәниәт һәм сәнғәт өлкәһендә 100 мең һум күләмендәге БР Президенты грантына 25 кеше, шулай уҡ биш ижади коллектив эйә була. Коллективтар өсөн грант суммаһы 300 мең һум тәшкил итә.


text:
Өфөләрҙе күп профилле вакансиялар йәрминкәһенә саҡыралар Фото: Олег Яровиков
Өфөләрҙе күп профилле вакансиялар йәрминкәһенә саҡыралар
Өфөләрҙе күп профилле вакансиялар йәрминкәһенә саҡыралар Фото: Олег Яровиков
ӨФӨ, 2016 йыл, 18 апрель. /«Башинформ» мәғлүмәт агентлығы, Галина Бахшиева/.
21 апрелдә Өфөләге мәшғүллек хеҙмәтендә бөтә төр иҡтисади эшмәкәрлек һәм милек формаһындағы предприятиеларҙың вакансиялар йәрминкәһе үткәрелә.
Өфөләге Халыҡ мәшғүллеге үҙәгендә хәбәр итеүҙәренсә, йәрминкәлә табип, шәфҡәт туташы, инженер, менеджер, ашнаҡсы, эшсе, штукатурсы, бетон ҡойоусы, водитель, ташсы, урам һепереүсе һәм башҡа һөнәрҙәр тәҡдим ителә.
Бынан тыш, йәрминкәлә Хабаровск крайының Амурҙағы Комсомольск ҡалаһындағы «Сухой» авиация холдинг компанияһы филиалына токарь, фрезеровщик, дүртенсе-алтынсы разрядлы слесарь һөнәрҙәре буйынса хеҙмәткәрҙәр йыйыу ойошторола. Хеҙмәт хаҡы — 70-90 мең һум.
Йәрминкәне уҙғарыу урыны һәм ваҡыты: Ибраһимов бульвары, 47/1, иртәнге сәғәт 10-дан көндөҙгө 12-гә тиклем.
Бөтә хеҙмәттәр ҙә бушлай күрһәтелә.


text:
Өфөлә иң ҡыйбат фатир 46 миллион һумға һатыла
Уҙған аҙнала Өфө буйынса икенсел торлаҡҡа уртаса хаҡтар үҙгәрешһеҙ ҡалды. Ул 46,33 мең һум тәшкил итә. Бер бүлмәле фатирҙар сегментында хаҡтар — 0,2 процентҡа, өс бүлмәлеләрҙә 0,1 процентҡа артты. Ике бүлмәле һәм күп бүлмәле фатирҙар 0,1 һәм 0,2 процентҡа арзанайҙы.
«Эксперт» күсемһеҙ милек агентлыҡтары селтәре аналитигы Айгөл Степанованың мәғлүмәте буйынса, әлеге ваҡытта ҡалалағы иң арзан өс бүлмәле фатир 800 мең һумға һатыла. Был 45 квадрат метрлыҡ торлаҡ К.Маркс урамындағы йортта урынлашҡан. Иң ҡыйбат фатир 46 миллион һум тора. Ул биш бүлмәле, дөйөм майҙаны — 270 квадрат метр, Достоевский урамында урынлашҡан.
Бүлмәләр сегментында иң арзан хаҡ – 500 мең һум: Интернациональ урамы, 12 кв. метр. Иң юғары хаҡ – 1170 мең һум: Космонавтар урамы, 10,9 кв. метр.
Һатыуға ҡуйылған иң ҡыйбат коттедж 20 миллион һумға тәҡдим ителә. Ул Аҡманайҙа урынлашҡан, майҙаны — 450 квадрат метр.


text:
Мейәс
Мейәс — Силәбе өлкәһенең халыҡ һаны буйынса 4-се ҡала, өлкә әһәмиәтендәғе ҡала. Көньяҡ Урал дәүләт университеты филиалы эшләй.
Тарих[үҙгәртергә | вики-тексты үҙгәртергә]
1773 йылда һалынған Мейәс заводы һымаҡ.
Мейәс заводы, 1773 йылда Себер даруғаһының Барын, Ҡара-Табын һәм Ҡыуаҡан улустары башҡорттарынан һатып алынған ерҙәрҙә Мейәс буйында Л. И. Лугинин тарафынан баҡыр иретеү заводы булараҡ нигеҙ һалына. Хужалары: Лугининдар, 1798 йылдан алып Дәүләт ассигнация банкыһы. Златоуст тау сәнәғәте округына ҡараған.
- 1777 йылда Мейәс заводы эшләй башлай. 4 баҡыр иретеү мейесе була
- 1779 йылда тағы 2 мейес сафҡа индерелә
- 1797 йылда 8 иретеү һәм 4 шплейзофен мейесе, йәмшәйтеү сүкеше була
- 19 быуат башында 6 иретеү мейесе, 1 крица һәм 4 гармахер горны, йәмшәйтеү сүкеше була
- 1816 йылда завод тимер прокатлауға ҡулайлаштырыла, йәйеү мейесе, 4 крица горны ҡуйыла. Завод — 6, 19 быуат башында 5 рудникка хужа була.
- 18 быуат аҙағында Мейәс заводында 122 мең дисәтинәнән ашыу ер биләй. Мейәс заводында 153,9 мең бот баҡыр иретелә; максималь етештереүсәнлек 4,9 мең бот тәшкил итә (1798, 1805).
- 1799—1800 йылдарҙа баҡыр иретелмәй.
- 1823 йылда завод алтын йыуыуға ҡулайлаштырыла, 1829 йылда ябыла.
География[үҙгәртергә | вики-тексты үҙгәртергә]
Ҡала аша Мейәс йылғаһы аға.
Топономика[үҙгәртергә | вики-тексты үҙгәртергә]
Мейәс атамаһы урыҫсаға башҡорт теленән килгән. Ләкин башҡорт телендә лә был атаманы еңел генә аңлатып булмай. Ғалимдар фекере буйынса, был атама боронғо угор халыҡ теленән килгән. Ошо телдән уҡ Арғаяш, Мисәш һәм башҡа «аш»/«ас»-ҡа тамамлаған атамаһы килгән.
Эре йошмалар[үҙгәртергә | вики-тексты үҙгәртергә]
- В. П. Макеев исемендәге Дәүләт ракета үҙәге. 1974 йылдан ракета-космос техника етештерә һәм проектлай
- «НПО электромеханика» ПАЙ, 1958 йылдан датчиктар, контроль, инерциаль һәм навигация системалар етештереүсе.
- Мейәс машиналартөҙөү заводы ПАО. 1959 йылдан ракета, нефтехимия сәнәғәттәр өсөн продукция етештерә
- Рәсәй тимер юлдарының Мейәс бүлек-сеһендә 5 меңдән ашыу кеше әшләй.
- «„Урал“ автомобиль заводы» (УралАЗ) ПАЙ, 1941 йылдан «Урал» йөк һәм вахта машиналарҙы сығара.
Продукция: Урал-4320, Вахта автобустар Урал-NEXT[1]
Климат[үҙгәртергә | вики-тексты үҙгәртергә]
Ҡала башлыҡтары[үҙгәртергә | вики-тексты үҙгәртергә]
- 1980—1990 — Кадочников Пётр Иванович
- 1990—1993 — Григориади Владимир Стиллианович
- 1993—1995 — Вертипрахов Валентин Михайлович
- 1995—1996 — Войнов Игорь Вячеславович
- 1996—2001 — Жмаев Михаил Юрьевич
- 2001—2004 — Григориади Владимир Стиллианович
- 2004—2005 — Серко Ирина Аркадьевна
- 2005—2010 — Бирюков Иван Александрович
- 2010 йылдан — Войнов Игорь Вячеславович
Һылтанмалар[үҙгәртергә | вики-тексты үҙгәртергә]
- Собрание депутатов Миасского городского округа
- История герба Миасса
- Миасс в энциклопедии «Мой город»
- ↑ Алексей Кованов Новый грузовик «Урал-Next». Прорыв, которого не ждали. Авто Mail.ru (2 июня 2015). 7 июнь 2015 тикшерелгән.


text:
Йылайыр районының Яманһаҙ ауылында йәшәүсе Рабиға Таһирова апай "ЙӘШЛЕК" гәзите уҡыусыларына яҡшы таныш. Уның турала былтыр йәйгеһен мәҡәлә сыҡты. Апайҙың ҡарбуз үҫтереү серҙәре менән уртаҡлашҡаны барыһын да ҡыҙыҡһындырҙы.
- Беҙҙең Йылайыр яҡтарында ҡарбуздар ғына тугел, ә ҡар бөртөктәре ҙур, - тип яҙа беҙгә Рабиға апай. - Ҡар бөртөктәре лә эре булып яуа, Зарема ҡыҙым конькиҙа шыуырға быуаға барғанда табып алған. Ҙурлығы ике сантиметрға барып етә, үҙҙәре ғәйәт матур.
Әйткәндәй апай ауыл осондағы быуаны үҙем таҙартып, каток эшләнем тип хәбәр итә. "Ҡыҙымды көн дә шыуырға йөрөттөм. Тик шуныһы йәл, бер үҙе бер каток булып каникул буйы шыуҙы, бер бала ла килеп күренмәне, әҙер катокка ла йөрөмәйҙәр икән шул".


text:
«Ҙур химия – 2012» форумында ҡатнашыусылар Рәсәй Хөкүмәтенә ҙур инвестпроекттарға дәүләт ярҙамы күрһәтергә тәҡдим итә
Кисә Өфөлә «Ҙур химия — 2012» халыҡ-ара форумы тамамланды. Химия тармағының хәҙерге торошон һәм индустриялағы проблемаларҙы тикшереп, унда ҡатнашыусылар тәү сираттағы бурыстарҙы үтәү өсөн башҡарма власть органдары менән тармаҡ бизнес-берләшмәһенең көсөн берләштерергә тәҡдим итте. Нефть һәм газ химияһын үҫтереү өсөн сеймал етмәүенә бәйле мәсьәләләрҙе хәл итеү ҙә – улар иҫәбендә.
2011 йылға ҡарата Волга буйы федераль төбәгендә иң кәмендә бер миллион тоннаға тиң этилен дефициты күҙәтелгән. Сеймал етмәүе арҡаһында билдәһеҙ ваҡытҡа ҡалдырылған инвестиция проекттарына йәнә бер нисә миллион тонна талап ителәсәк.
База сеймалының дефициты арҡаһында Рәсәйҙең нефть-газ химияһы тармағында ун йылдан ашыу ваҡыт дауамында химия продукттары, мономерҙар, полимерҙар һәм башҡа тауарҙар етештереү буйынса конкуренцияға һәләтһеҙ ҙур ҡеүәткә эйә булмаған бәләкәй предприятиелар ойошторола. Газ сеймалының ҙур даими сығанағы булдырылһа, тармаҡ предприятиеның сеймал базаһын тиҫтәләгән сығанаҡтан тулыландырыу кеүек һөҙөмтәһеҙ схемаларҙан баш тарта аласаҡ. Һөҙөмтәлә, эске һәм тышҡы баҙарҙа ла сеймалды эшкәртеүҙән алынған продукцияларҙың конкуренцияға һәләтлелеген һаҡлап ҡала аласаҡ, Рәсәйҙең Бөтә донъя сауҙа ойошмаһына инеүен иҫәпкә алғанда, был айырыуса ҙур әһәмиәт ала.
Ошоға бәйле, форумда ҡатнашыусылар РФ Хөкүмәтенә ил террриторияһында миллион тонна продукция бирәсәк бер нисә предприятие төҙөүгә йүнәлтелгән эре инвестпроекттарға дәүләт ярҙамы күрһәтеүҙе бойомға ашырырға тәҡдим итә. Форум резолюцияһында тап ошо тураһында әйтелә лә инде.
Сарала сеймалды эшкәртеү үҙәктәренә ташыу өсөн тәғәйенләнгән транспорт инфраструктураһының етмәүе хаҡында ла һүҙ булды. Интенсив һәм экстенсив үҙләштереү мөмкин булған бөтөн сеймал сығанаҡтарын ҡарап, форумда ҡатнашыусылар «Ямал — Волга буйы» проектын тормошҡа ашырыуҙы 2030 йылға тиклем газ һәм нефть химияһын үҫтереү планын үтәүҙең һәм планда күрһәтелгән сеймалды артабан эшкәртеү буйынса инвестиция проекттарының төп өлөшөн ғәмәлгә ашырыуҙың төп шарты тип иҫәпләй. «Ҙур химия»ла ҡатнашыусылар «Ямал – Волга буйы» маршруты буйынса углеводород сеймалын транспортлау өлкәһендәге Башҡортостан, Татарстан республикаларының, Ямал-Ненец автономиялы округының башланғысын хупланы.
БР Сауҙа-сәнәғәт палатаһы президенты Юрий Пустовгаров әйтеүенсә, республика өсөн яҡын аралағы иң мөһим мәсьәләләрҙең береһе нефть химияһын үҫтереүҙең яңы стратегияһын эшләүгә ҡайтып ҡала. Бынан тыш, юғары квалификациялы эш урындары булдырыу буйынса һөҙөмтәле программа әҙерләргә кәрәк.
— Бәләкәй бизнестың инновациялылығы тураһында ла оноторға ярамай. Һис шикһеҙ, унан да күп нәмә тора, шуға күрә уға етди ярҙам кәрәк, — тине ул.
Башҡортостан Президенты Хакимиәте етәксеһе Владимир Балабанов билдәләүенсә, тармаҡтың күп проблемаларын дәүләттең туранан-тура ҡатнашлығында хәл итергә мөмкин.
— Форумда ҡатнашыусылар үҙҙәре өсөн күп файҙалы мәғлүмәт алғандыр һәм үҙҙәренең идеяларын артабанғы эштәрендә тормошҡа ашыра алыр, тип ышанам, — тип һөйләшеүгә йомғаҡ яһаны Владимир Балабанов.


text:
Япраҡ ҡойолоуы Өфөлә янғындарға сәбәпсе булды
Япраҡ ҡойолоуы Өфө властарына мәшәҡәт арттырҙы. Бөгөн Өфө хакимиәтендәге оператив кәңәшмәлә уның башлығы Павел Качкаев әйтеүенсә, ошо арала ҡороған үлән һәм япраҡтар арҡаһында ике ҙур янғын теркәлгән. Иң күләмлеһе Федоровка ауылы янында күҙәтелгән. Уттың таралыуына көслө ел сәбәпсе булған. Әммә ваҡытлы күрелгән саралар арҡаһында янғын таралыуҙан туҡтатылған һәм һүндерелгән. Ут йорттарға күсеп өлгөрмәгән.
— Янғындар мәсьәләһен бигерәк тә 25 сентябрҙә контролдә тоторға кәрәк буласаҡ, — ти Павел Качкаев. – Был көндө дөйөм ҡала субботнигы үткәреләсәк. Көслө янғындарға сәбәпсе буласаҡ сүп-сар яғыу осраҡтарын булдырырға ярамай.


text:
Йәштәр сәйәсәте, спорт һәм туризм министры тураһында
Башҡортостан Республикаһы Президенты Мортаза Рәхимов үҙ Указы менән Никерин Александр Павловичты Башҡортостан Республикаһының йәштәр сәйәсәте, спорт һәм туризм министры итеп тәғәйенләне.
Указ ҡул ҡуйылған көндән көсөнә инде.
* * *
Александр Никерин 1961 йылдың 30 июнендә Башҡортостан Республикаһының Мәләүез районы Ужа ауылында тыуған. Юғары белемле. Волгоград физик культура институтын тамамлаған.
Хеҙмәт эшмәкәрлеген 1978 йылда Мәләүез районының Һамар-Ивановка һигеҙ йыллыҡ мәктәбендә уҡытыусы булып башлай. 1979-1981 йылдарҙа Совет Армияһы сафында хеҙмәт итә.
1981-1983 йылдарҙа Стәрлетамаҡ физик культура техникумында уҡый. 1983-1984 йылдарҙа — Стәрлетамаҡ физик культура техникумы уҡытыусыһы, 1984-1991 йылдарҙа — Башҡорт дәүләт университетының физик тәрбиә кафедраһы уҡытыусыһы.
1991-1992 йылдарҙа — Өфө ҡалаһы хакимиәтенең Физик культура һәм спорт буйынса комитеты рәйесе урынбаҫары, 1992-1993 йылдарҙа — Башҡорт дәүләт университеты физик тәрбиә кафедраһының өлкән уҡытыусыһы.
1993-1995 йылдарҙа Йәштәр торлаҡ комплексы үҙәгенең төҙөлөш буйынса инженеры, 1995-1999 йылдарҙа "Гаудеамус" республика студенттар гәзитенең күмәк спорт эше бүлеге мөдире, 1999-2001 йылдарҙа — Башҡорт дәүләт университеты физик тәрбиә кафедраһының өлкән уҡытыусыһы.
2001-2005 йылдарҙа — Өфө ҡалаһы Киров районы хакимиәтенең физик культура һәм спорт буйынса комитеты рәйесе.
2005-2009 йылдарҙа Башҡортостан Республикаһы Өфө ҡалаһы ҡала округы хакимиәтенең физик культура һәм спорт буйынса комитеты рәйесе.
2009 йылдан алып әлеге ваҡытҡа тиклем Башҡортостан Республикаһы физик культура, спорт һәм туризм министры урынбаҫары булып эшләй.


text:
Кеше хоҡуҡтарын яҡлау һәм коррупцияға ҡаршы тороу мәсьәләләре буйынса граждандар ҡабул ителәсәк
19 декабрҙә РФ Президентының Башҡортостан Республикаһындағы йәмәғәт ҡабул итеү бүлмәһендә кеше хоҡуҡтарын һәм азатлығын яҡлау мәсьәләләре буынса граждандар ҡабул итеү ойошторола.
Халыҡты Башҡортостандағы кеше хоҡуҡтары буйынса вәкил Рим Ҡәйүмов ҡабул итәсәк.
Башлана — 14 сәғәттә.
Шулай уҡ РФ Президентының Башҡортостан Республикаһындағы йәмәғәт ҡабул итеү бүлмәһендә иртәгәһенә, 20 декабрҙә, коррупция һәм миграция хеҙмәте хеҙмәткәрҙәре тарафынан эшләнгән башҡа төрлө хоҡуҡ боҙоуҙарға бәйле мәсьәләләр буйынса ҡабул итеү үткәреләсәк.
Мөрәжәғәт итеүселәрҙе Федераль миграция хеҙмәтенең Башҡортостан Республикаһы буйынса идаралығының коррупцияға ҡаршы эш итеү һәм эш урынында тикшереүҙәр үткәреү буйынса бүлектең өлкән инспекторы Ирина Ожиганова көтөп ҡала.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
11 мартта - республика парламенты комитеты ултырышы
11 мартта республика парламентының Мәғариф, фән, мәҙәниәт спорт һәм йәштәр эштәре буйынса комитеты ултырышы үткәрелә.
Депутаттар "Һынлы сәнғәт буйынса халыҡ кәсептәре тураһында" Башҡортостан Республикаһы Законына үҙгәрештәр индереү тураһында" Башҡортостан Республикаһы Законы проектын тикшерәсәк, ул БР Дәүләт Йыйылышы пленар ултырышында икенсе уҡыуҙа ҡуйыласаҡ. Шулай уҡ "Башҡортостан Республикаһында ғилми һәм ғилми-техник эшмәкәрлек тураһында" Башҡортостан Республикаһы Законына үҙгәрештәр индереү тураһында" Башҡортостан Республикаһы Законы проекты (беренсе уҡыу); "Мәғариф тураһында" Башҡортостан Республикаһы Законына үҙгәрештәр индереү тураһында" Башҡортостан Республикаһы Законы проекты һәм БР Дәүләт Йыйылышы-Ҡоролтай Президиумы тарафынан индерелгән "Мәғариф, фән, мәҙәниәт, спорт һәм йәштәр эштәре буйынса комитет составында үҙгәрештәр тураһында" Башҡортостан Республикаһы Дәүләт Йыйылышы-Ҡоролтай ҡарары проекты ҡараласаҡ.
Комитет ултырышы Өфө ҡалаһы, Зәки Вәлиди урамы, 46 адресы буйынса БР Дәүләт Йыйылышы-Ҡоролтай бинаһында үткәрелә. 16 сәғәттә башлана.


text:
Республика муниципалитеттарының йәш белгестәре эш тәжрибәһе менән уртаҡлаша
ӨФӨ, 2014 йыл, 10 ноябрь. /«Башинформ» мәғлүмәт агентлығы, Әлим Фәйезов/.
Шаршамбы, 12 ноябрҙә, Стәрлетамаҡ районының Рощинский ауылында Башҡортостандың муниципаль райондары хакимиәттәренең йәштәр сәйәсәте органдары етәкселәре өсөн республика семинары уҙасаҡ.
«Рощинский» совхозы дәүләт унитар ауыл хужалығы предприятиеһы семинарҙың төп майҙансығы итеп һайланған, бында йәш белгестәр менән эш итеүгә һәм спортты үҫтереүгә ҙур иғтибар бүленә. Программала – Стәрлетамаҡ районында ғәмәлгә индерелгән йәш проекттарҙың презентацияһы, «Йәш ғаилә» конкурсында, «Йәш спецназсы» һәм «Йәш спортсы» профилле лагерҙарҙа ҡатнашыусыларҙың күргәҙмәһе. Семинарҙың пленар ултырышында республиканың алдынғы юғары уҡыу йорттарының белгестәре йәштәр сәйәсәте өлкәһендә эш тәжрибәһе менән уртаҡлашасаҡ. Шулай уҡ Рощинский ауылының социаль объекттары буйлап экскурсия ҡаралған. Семинар тематик майҙансыҡтарҙың эше менән тамамланасаҡ. Стәрлетамаҡ районы ауыл биләмәләре белгестәре, ветеран ойошмалары вәкилдәре һәм йәштәр хәрәкәттәре лидерҙары үҙ проекттарына презентация яһаясаҡ һәм үҙҙәренең эшмәкәрлеге тураһында һөйләйәсәк, тип хәбәр иттеләр муниципалитеттың Йәштәр эштәре буйынса комитетында.
Белешмә өсөн телефон: (347) 218-03-08 (БР Йәштәр сәйәсәте һәм спорт министрлығы).


text:
Фото:
Анапала «Бергә стартҡа баҫабыҙ!» фестивалендә Комзаловтар ғаиләһе ҡатнаша
Фото:
Башҡортостандан Комзаловтар ғаиләһе X юбилей «Бергә стартҡа баҫабыҙ!» Бөтә Рәсәй фестивалендә ҡатнаша. Быйыл ул Краснодар крайының Анапа ҡалаһында үтә.
Уның маҡсаттары — халыҡтың төрлө төркөмдәрен физик культура һәм спорт менән даими шөғөлләнеүгә йәлеп итеү, ғаиләләрҙең әүҙем ялын ойоштороу өсөн шарттар булдырыу, сәләмәт йәшәү рәүеше тәрбиәләү.
Бөгөн башланған ярыштар өс кешенән торған (атай, әсәй һәм бала) ғаилә командалары араһында ике йәш төркөмөндә үткәрелә: кесе – бында баланың йәше биштән ете йәшкә тиклем булырға тейеш, һәм өлкән — 8 йәштән 10 йәшкә тиклем.
БР Йәштәр сәйәсәте, спорт һәм туризм министрлығынан хәбәр итеүҙәренсә, Андрей менән Олеся Комзаловтар пары ике йәш категорияһында ла ҡатнаша — улдары Евгений менән — өлкән төркөмдә һәм ҡыҙҙары Светлана менән — кесе төркөмдә.
Ярыштар программаһында еңел атлетика һәм ҡатнаш эстафеталар, йөҙөү, индивидуаль тестар, дартс, фитнес-күнекмәләр планлаштырылған. Бынан тыш, ғаиләләр художестволы үҙешмәкәрлек, ғаилә һәм балалар һүрәттәре конкурстарында, шулай уҡ спорт викторинаһында ла ярышасаҡ.
Призлы урындар яулаған ғаилә командалары дипломдар, грамоталар, кубоктар һәм ҡиммәтле приздар менән бүләкләнәсәк.
Әйткәндәй, 2009 йылда Подольскиҙа ошондай уҡ фестивалдә, Комзаловтар ғаиләһе иң яҡшы тип танылып, чемпиондар титулын яулағайны.


text:
Фото:
Рөстәм Хәмитов Башҡортостан халҡы менән «тура линия» үткәрҙе
Фото:
23 майҙа Башҡортостан Президенты Рөстәм Хәмитов Башҡортостан юлдаш телевидениеһында тура эфирҙа граждандар менән аралашты.
«Тура линия» ике сәғәттән әҙ генә күберәк ваҡытты алды. Күсмә телекамералар Өфөнө Благовар районының Языков ауылы һәм Сибай менән тоташтырҙы. Был тораҡ пункттар халҡының төрлө проблемалы һорауҙар менән республика башлығына мөрәжәғәт итергә мөмкинлеге булды. Өфө вуздары студенттары ла үҙҙәрен борсоған һорауҙарын бирә алды. Улар Башҡортостан юлдаш телевидениеһы бригадаһы эшләгән Башҡорт дәүләт университеты аудиторияһынан Рөстәм Хәмитов менән диалог алып барҙы.
Республика халҡы менән аралашҡан ваҡыт эсендә Башҡортостан Президенты адресына өс йөҙҙән ашыу һорау килде. Шылтыратыуҙар һәм хәбәрҙәрҙе колл-үҙәктә эшләгән журналистар ҙа ҡабул итте.
Рөстәм Хәмитовҡа бирелгән һорауҙарҙың күбеһе торлаҡ һәм балалар баҡсалары менән тәьмин итеүгә, эш хаҡы түләүгә, оло быуын тураһында хәстәрлек күреүгә, һаулыҡ һаҡлау, мәғариф, торлаҡ-коммуналь хужалыҡ өлкәһенә, агросәнәғәт комплексына, мәҙәниәт һәм спортҡа ҡағылды.
Рәсәйҙең башҡа төбәктәре халҡы ла Башҡортостан Президентына үҙенең һорауҙарын бирҙе.


text:
Республикала бөҙрәхана, кер йыйыу йорто, мунса һәм ерләү ойошмалары өсөн һалым каникулы иғлан ителә Фото: Андрей Старостин
Республикала бөҙрәхана, кер йыйыу йорто, мунса һәм ерләү ойошмалары өсөн һалым каникулы иғлан ителә
Республикала бөҙрәхана, кер йыйыу йорто, мунса һәм ерләү ойошмалары өсөн һалым каникулы иғлан ителә Фото: Андрей Старостин
ӨФӨ, 2015 йыл, 16 октябрь. /«Башинформ» мәғлүмәт агентлығы, Арина Рәхимҡолова/.
Башҡортостанда һалым һалыуҙың патент һәм ябайлаштырылған системаһын ҡулланған шәхси эшҡыуарҙар өсөн һалым каникулы иғлан ителә. Был хаҡта Дәүләт Йыйылышы — Ҡоролтайҙың Бюджет, һалым, инвестиция сәйәсәте һәм территориаль үҫеш комитеты ултырышында республиканың финанс министры Рида Собханҡолова хәбәр итте.
Министр аңлатыуынса, «Башҡортостан биләмәһендә һалым һалыуҙың патент һәм ябайлаштырылған системаларын ҡулланған шәхси эшҡыуарҙар өсөн 0 процент күләмендәге һалым ставкаһын билдәләү тураһында»ғы Законға үҙгәрештәр индереү һалым каникулына хоҡуғы булған ойошмалар исемлеген тулыландырырға мөмкинлек бирәсәк. Льгота ике йылға иҫәпләнгән.
«Закон проекты көнкүреш хеҙмәттәре өлкәһендә беренсе тапҡыр теркәлгән шәхси эшҡыуарҙарға 0 процент күләмендәге ставка билдәләүҙе күҙ уңында тота. Норма йола, ритуаль хеҙмәттәр, мунса, химик таҙартыу, бөҙрәхана (матурлыҡ салондары), ерләү ойошмаларына ҡағыла. Шулай итеп, һалым каникулы эшҡыуарлыҡ эшмәкәрлегенең 48 төрөн үҙ эсенә ала», — тип билдәләне Рида Собханҡолова.
Быйыл Рәсәйҙең Һалым кодексына үҙгәрештәр индерелгәндән һуң төбәк закон сығарыусылары ошондай ташлама булдырыу хоҡуғын алды, тине министр. Тәҡдим ителгән проект Башҡортостан Хөкүмәте президиумы ултырышында ҡаралған.


text:
Рөстәм Хәмитов Мәскәүҙә Дәүләт Советы ултырышында ҡатнаша
Башҡортостан Президенты Рөстәм Хәмитов Дәүләт Советы ултырышында ҡатнаша, уны Мәскәүҙә ил башлығы Владимир Путин үткәрә. Ултырышта тотороҡло иҡтисади үҫеш тәьмин итеү һәм граждандарҙың йәшәү кимәлен күтәреү буйынса төбәк башлыҡтарының бурыстары тикшерелә, уларҙы һайлау алды кампанияһы барышында Владимир Путин әйтеп ишеттергәйне.
Ултырыш алдынан Дәүләт Советы составы үҙгәртелде. Рәсәй Президентының Дәүләт Советы эшмәкәрлеген камиллаштырыуға йүнәлтелгән Указына ярашлы, Федерация Советы спикеры, Дәүләт Думаһы рәйесе һәм Дума фракциялары етәкселәре уның яңы ағзалары тип танылды. Элеккесә кеүек, Дәүләт Советы составына Рәсәй Федерацияһы субъекттары дәүләт власының юғары башҡарма органдары етәкселәре инә. Президент Указына ярашлы, Рәсәй Дәүләт Советы Президиумы ултырышы кәм тигәндә өс айға бер тапҡыр үткәреләсәк. Бығаса Дәүләт Советы Президиумы кәм тигәндә айына бер йыйыла ине. Дәүләт Советы ағзалары ултырыштарҙы кәм тигәндә йылына өс тапҡыр үткәрергә бурыслы. Быға тиклем иһә ултырыштар өс айға бер үткәрелде.
Дәүләт Советы Владимир Путин менән 2000 йылдың 1 сентябрендә булдырылды. Дәүләт Советы ултырыштарына һорауҙар әҙерләү һәм ғәмәлдәге мәсьәләләрҙе хәл итеү маҡсатында 2000 йылда Президент Дәүләт Советының Президиумын булдырҙы. Советта дәүләт төҙөлөшөнә, иҡтисади һәм социаль реформалар барышына, ижтимағи мәсьәләләргә ҡағылышлы дәүләт кимәлендәге мөһим мәсьәләләр ҡарала. Совет рәйесе булып ил башлығы сығыш яһай.


text:
Башҡортостандың механизаторы, музыка белгесе һәм рәссамы Рәсәйҙең дәүләт наградаларына лайыҡ
Владимир Путин ил үҫешенә өлөш индергәндәре, гуманитар өлкәлә ҡаҙаныштары, әүҙем закондар сығарыу һәм йәмәғәт эшмәкәрлеге, күп йылдар дауамында намыҫлы хеҙмәте өсөн рәсәйлеләрҙе дәүләт наградалары менән бүләкләү тураһында указға ҡул ҡуйҙы.
Бүләкләнеүселәр исемлегендә – Башҡортостандың өс вәкиле. II дәрәжә «Ватан алдындағы ҡаҙаныштары өсөн» орден миҙалына Шишмә районының «Берҙәмлек» яуаплылығы сикләнгән йәмғиәте механизаторы Әлфрид Сәхәбетдинов лайыҡ. «Рәсәй Федерацияһының атҡаҙанған сәнғәт эшмәкәре» исеме З.Исмәғилов исемендәге Өфө дәүләт сәнғәт академияһы профессоры Евгений Скуркоға бирелде. Башҡортостандың Рәссамдар союзы ағзаһы Айрат Тереғолов Рәсәй Федерацияһының атҡаҙанған рәссамы исеменә лайыҡ, тип хәбәр ителә kremlin.ru сайтында.


text:
Башҡортостан вуздары документтар ҡабул итеүен тамамлай
20 июндән эшләй башлаған ҡабул итеү комиссиялары республика вуздарына документтар ҡабул итеүен тамамлай. 25 июль – документтар ҡабул итеүҙең һуңғы көнө. Һәм 27 июль тирәһендә юғары уҡыу йорттары абитуриенттарҙың рейтингтарын сығарып эләсәк.
БР Мәғариф министрлығында хәбәр итеүҙәренсә, дәүләт юғары уҡыу йорттары, шулай уҡ уларҙың филиалдары 11,5 мең тирәһе бюджет урыны тәҡдим итә. Шул иҫәптән Башҡортостан вуздарының көндөҙгө бүлегенә 8604 кеше инә ала.


text:
22 апрелдә ӨДНТУ-ның поликлиникаһында күсмә ҡан алыу комплексы эшләйәсәк
22 апрелдә 9-ҙан 13 сәғәткә тиклем Өфө дәүләт нефть техник университетының архитектура-төҙөлөш факультеты (Менделеев урамы, 193) поликлиникаһында Республика ҡан алыу станцияһы ауыр хәлдәге пациенттар өсөн ҡан йыясаҡ.
Юғары уҡыу йортонан аныҡлауҙарынса, ҡан тапшырғандан һуң донорҙарға факультет ашханаһында йыл аш тәҡдим ителәсәк, шулай уҡ улар ике көнгә дәрестән бушатыласаҡ һәм компенсация сифатында 208 һум аҡса аласаҡ.
Сараны «Берҙәм Рәсәйҙең Йәш гвардияһы» Башҡортостан төбәк бүлексәһе, Республика ҡан алыу станцияһы, ӨДНТУ студенттары профсоюзы, Рәсәй Йәш ғалимдар союзының Башҡортостан Республикаһындағы төбәк бүлексәһе ойоштора.


text:
Фото:
Балаларҙың ялын ойоштороу ҡағиҙәләре әҙерләнә
Фото:
Башҡортостан Республикаһы Хөкүмәтенең балаларҙың ялын һәм сәләмәтләндереүҙе ойоштороу һәм тәьмин итеү тураһында ҡарар проекты Башҡортостанда социаль-хеҙмәт мөнәсәбәттәрен көйләү буйынса Республика өс яҡлы комиссияһы секретариатынан БР Профсоюздар федерацияһына яраштырыуға илтелде.
БР Профсоюздар федерацияһы матбуғат үҙәгенән хәбәр итеүҙәренсә, был документ республикала балаларҙың ялын ойоштороу ҡағиҙәләрен һәм республика бюджетынан муниципаль берәмектәргә бүленгән средстволарҙы тотоноу тәртибен билдәләй.
Бынан тыш, проект менән 15 йәшкә тиклемге балалар өсөн Башҡортостан биләмәһендә урынлашҡан ҡаланан ситтәге балалар сәләмәтләндереү лагерҙарына яҙғы, көҙгө һәм ҡышҡы каникулдар осоронда кәмендә 7 көнгә һәм йәйге каникулдар осоронда 18 көндән 21 көнгә тиклем ваҡытҡа путевкаларҙы өлөшләтә һәм хатта тулыһынса түләү өсөн предприятиеларға һәм ойошмаларға средстволар бүлеү ҡаралған.


text:
Республикала БДИ-ның төп этабында ҡатнашыусылар профилле математика, йәмғиәтте өйрәнеү һәм физика фәндәренә өҫтөнлөк бирә
ӨФӨ, 2016 йыл, 2 март. /«Башинформ» мәғлүмәт агентлығы, Эльмира Сабирова/.
Башҡортостанда Берҙәм дәүләт имтиханында ҡатнашыусыларҙы теркәү йомғаҡтары буйынса профилле математика, йәмғиәтте өйрәнеү һәм физика фәндәре һайланма предметтар буйынса лидерҙар рәтендә.
Башҡортостан Мәғариф министрлығының дәүләт йомғаҡлау аттестацияһы һәм белем сифатын баһалау бүлеге етәксеһе Жанна Миникәева әйтеүенсә, имтихан тапшырыу өсөн яҡынса 20,5 мең самаһы кеше теркәлгән (19 мең самаһы уҡыусы быйыл мәктәп тамамлай).
14,5 меңдән ашыу кеше профилле математиканы һайлаған (71,7 процент; Рәсәйҙә — 71,3). Йәмғиәтте өйрәнеүгә 11 мең самаһы ҡатнашыусы ғариза биргән (52,8 процент; Рәсәйҙә — 59). Физика популярлыҡ буйынса өсөнсө урында — ете меңдән ашыу кеше (35,1 процент; Рәсәйҙә — 28).
Артабан биология (биш меңдән ашыу — 25,4 процент), тарих — (дүрт меңдән ашыу — 20,9 процент), химия (шулай уҡ дүрт меңдән артыҡ) килә.
Мотлаҡ предметтарға килгәндә, БДИ-ла ҡатнашыусыларҙың 100 проценты рус телен, 92,1 проценты база кимәлендәге математиканы һайлаған (Рәсәйҙә — 87 процент).
Быйыл республикала 100 имтихан ҡабул итеү пункты эшләйәсәк, өсәүһе — холоҡ төҙәтеү колонияһы биләмәһендә.
Берҙәм дәүләт имтиханының төп этабы 27 майҙа география һәм әҙәбиәттән башлана.


text:
«Китап» нәшриәте — Көньяҡ Урал китап йәрминкәһе дипломанты
ӨФӨ, 2015 йыл, 21 апрель. /«Башинформ» мәғлүмәт агентлығы, Әлим Фәйезов/.
Зәйнәб Биишева исемендәге «Китап» нәшриәте Силәбе өлкәһендә үткән «Көньяҡ Урал китап йәрминкәһе-2015» төбәк-ара күргәҙмәһендә ҡатнашты. Йәрминкә Әҙәбиәт йылы сиктәрендә Силәбе өлкәһенең Мәҙәниәт министрлығы булышлығында ойошторолған. Унда Силәбенән, Мәскәүҙән, Санкт-Петербургтан, Екатеринбургтан, Өфөнән һәм Кустанайҙан (Ҡаҙағстан) 13 нәшриәт һәм дүрт китап һатыу компаниялары ҡатнашты.
Йәрминкәлә уҡыу, методик, нәфис, балалар, тыуған яҡты өйрәнеү, публицистик, шулай уҡ сит телдәрҙә милли әҙәбиәт тәҡдим ителде.
Сара сиктәрендә китап сығарыу һәм таратыу, китапханаларҙы тулыландырыу мәсьәләләре тикшерелде.
— «Китап» нәшриәте Силәбелә тәүге тапҡыр үҙенең продукцияһын тәҡдим итте. Бында Башҡортостан тәбиғәте буйынса китаптарҙан алып «Урал батыр» эпосына тиклем йәнең теләгән баҫмалар бар ине. Йәрминкә барышында «Китап» нәшриәтенең презентацияһы булды. Коллегаларыбыҙҙың продукцияһы бик йөкмәткеле, артабан полиграфик оҫталыҡ тәжрибәһе менән уртаҡлашырға теләйбеҙ, — тип билдәләне нәшриәттең баш мөхәррире Зөлфиә Ҡарабаева.
Йәрминкә йомғаҡтары буйынса Башҡортостан китап нәшриәте диплом менән бүләкләнде, тип хәбәр иттеләр «Китап»тың матбуғат хеҙмәтенән.


text:
Рәсәй ислам университеты дәүләт өлгөһөндәге дипломдар бирәсәк
Мәғариф һәм фән өлкәһендә күҙәтеү буйынса федераль хеҙмәт Рәсәй мосолмандары Үҙәк диниә назаратының Рәсәй ислам университетына уҡытыу программаларын тормошҡа ашырыуға лицензия бирҙе. Был үҙ сиратында ислам университетына юғары махсус уҡыу йортон тамамлау тураһындағы рәсми документтар бирергә рөхсәт итә, тип хәбәр итә IslamRF.ru порталы.
Әлеге ваҡытта Рәсәй мосолмандары Үҙәк диниә назаратының Рәсәй ислам университеты белем биреү эшмәкәрлегенә һәм уҡытыу программаһына лицензияға эйә. Университет тамамлаусыларға дәүләт өлгөһөндәге дипломдар биреү өсөн уҡыу йорто аккредитация алырға тейеш. Ислам университетының Ғалимдар советы секретары Радмир Тәйүпов һүҙҙәре буйынса, университет был документты 2011 йылдың аҙағында аласаҡ.
Шулай итеп, киләһе уҡыу йылында Рәсәй мосолмандары Үҙәк диниә назаратының Рәсәй ислам университетында «Теология һәм педагогик белем» факультеты дәүләт талаптарына ярашлы эш итәсәк. Был факультетта биш йыл белем алғандан һуң, университет тамамлаусылар дәүләт өлгөһөндәге диплом алыуға өлгәшәсәк. Шул уҡ ваҡытта «Дин ғилеме нигеҙҙәре һәм Ислам тарихы» факультеты студенттары закон менән ҡаралған дипломдар аласаҡ.


text:
Сит илдән килеүселәргә Башҡортостандың хәләл ризыҡтары оҡшаны
«XXI быуат мәғариф киңлегендә ислам идеалдары һәм ҡиммәттәре» халыҡ-ара ғилми-ғәмәли конференцияһына Ҡаҙағстандан, Тажикстандан, Үзбәкстан, Малайзия, Марокко, Төркиә, Франция һәм Рәсәй төбәктәренән килгән делегаттар Башҡортостан Республикаһы мосолмандары Диниә назаратында булды. Бында улар БР мосолмандары Диниә назараты рәйесе, мөфтөй Нурмөхәмәт Ниғмәтуллин менән осрашты, мөфтиәт биналарын ҡараны. БР мосолмандары Диниә назараты рәйесе урынбаҫары Руслан Сәйәхов һәм Йәштәр бүлеге етәксеһе Айнур Арсланов уларҙы Диниә назараты органдарының эшмәкәрлеге менән таныштырҙы.
Нурмөхәмәт Ниғмәтуллин ҡунаҡтарҙы йылы ҡаршы алды, уларға үҙе башҡарған эштәр хаҡында һөйләне. Үзбәкстан вәкиле менән ул үзбәксә аралашты.
— Оҙаҡ ваҡыт Бохарала һәм Ташкентта уҡыным, — тине мөфтөй. – Үзбәк теле – киң таралған төрки телдәренең береһе , мин уны туған башҡорт телем кеүек яҡшы беләм.
Сит ил һәм Рәсәй делегаттарын айырыуса БР мосолмандары Диниә назараты ҡарамағындағы «Хәләл» стандарты буйынса комитеты менән ойошторолған күргәҙмә ҡыҙыҡһындырҙы. Комитет етәксеһе Тимур Шәңгәрәев, тейешле стендтар, күргәҙмә материалдар һәм видеороликтарҙы файҙаланып, Башҡортостанда һәм күрше өлкәләрҙә хәләл-индустрияның нисек үҫешеүе тураһында һөйләне. Шулай уҡ ҡунаҡтар тултырмалар, ит деликатестарын, эсемлек һәм майҙарҙы тәмләп ҡарай алды. Делегаттар Башҡортостанда шәриғәт ҡанундары буйынса етештерелгән продукцияның юғары сифатлы булыуын билдәләне. Улар Башҡортостан етештереүселәренә хәләл продукция сығарыу линияһын артабан үҫтереүҙәрен һәм һәр ваҡыт юғары кимәлдә ҡалыуҙарын теләне.


text:
Рөстәм Хәмитов: КүмАПП юридик берәмек һәм технологик майҙансыҡ булараҡ үҙаллылығын һаҡлап ҡаласаҡ Фото: Олег Яровиков
Рөстәм Хәмитов: КүмАПП юридик берәмек һәм технологик майҙансыҡ булараҡ үҙаллылығын һаҡлап ҡаласаҡ
Рөстәм Хәмитов: КүмАПП юридик берәмек һәм технологик майҙансыҡ булараҡ үҙаллылығын һаҡлап ҡаласаҡ Фото: Олег Яровиков
ӨФӨ, 2015 йыл, 13 ноябрь. /«Башинформ» мәғлүмәт агентлығы, Александр Смирнов/.
Күмертау авиация етештереү предприятиеһы берҙәм вертолет эшләү кластерына ингәндән һуң үҙенең финанс үҙаллылығын һаҡлап ҡаласаҡ. Ошо хаҡта Башҡортостан Башлығы Рөстәм Хәмитов республика, ҡала һәм район киң мәғлүмәт саралары вәкилдәре менән осрашыу барышында белдерҙе.
– Предприятиеның бурыстары күп. Улар яҡынса 14-15 миллиард һум тәшкил итә. Предприятиеның бер үҙе генә ошо бурыстарҙан ҡотола алмаясағын аңлап, Ҡазан вертолет заводы менән Күмертауҙың бергә эшләү варианты тәҡдим ителде. Эйе, Күмертауҙың акциялары Ҡазан вертолет заводы идаралығына тапшырыла. Әлеге вариантты тикшергәндә Күмертауҙың юридик берәмек һәм технологик майҙансыҡ булараҡ үҙаллылығын һаҡлап ҡаласағы тураһында килештек, – тине төбәк етәксеһе.
Күмертау авиация етештереү предприятиеһында сығарылған «Камов» вертолеттары популяр һаналмай, уларҙы ҡулланыу даирәһе сикле, тип билдәләне республика Башлығы. Атап әйткәндә, улар янғындарға һәм төрлө стихиялы бәлә-ҡазаларға ҡаршы көрәштә файҙаланыла. Бөгөнгә ошо вертолеттарҙы һатып алыусылар күп түгел. Һиндостан КүмАПП белгестәре ярҙамында үҙенең биләмәһендә уларҙы етештереүҙе туҡтатырға ниәтләй.


text:
Башҡортостанда иң айыҡ ауыл һайланасаҡ
Башҡортостанда тиҙҙән иң айыҡ ауылды һайлауҙары ихтимал. Был республика ауылдары араһында үткәреләсәк үҙенсәлекле конкурс проекты «Айыҡ Башҡортостан» төбәк йәмәғәт хәрәкәтенең ойоштороусылар йыйылышында әҙерләнгән һәм республика Хөкүмәтенә ҡарауға йүнәлтелгән.
«Башинформ» агентлығына «Айыҡ Башҡортостан»ды ойоштороусыларҙың береһе Роберт Дәүләтшиндың хәбәр итеүенсә, «Иң айыҡ ауыл» конкурсы проектының Рәсәйҙә аналогтары юҡ. Конкурс ауыл халҡын айыҡ һәм сәләмәт тормош алып барыуға йәлеп итеүгә, үҫеп килеүсе быуынды айыҡлыҡта тәрбиәләүгә һәм уны эскелек, тәмәке тартыу һәм наркотиктар ҡулланыуҙан аралауға йүнәлтелгән.


text:
Башҡортостанда Стәрлетамаҡҡа 250 йыл тулыу уңайынан почта карточкаһы сығарылды Фото: Федераль почта хеҙмәтенең Башҡортостан идаралығы
Башҡортостанда Стәрлетамаҡҡа 250 йыл тулыу уңайынан почта карточкаһы сығарылды
Башҡортостанда Стәрлетамаҡҡа 250 йыл тулыу уңайынан почта карточкаһы сығарылды Фото: Федераль почта хеҙмәтенең Башҡортостан идаралығы
ӨФӨ, 2015 йыл, 21 декабрь. /«Башинформ» мәғлүмәт агентлығы, Ольга Мортазина/.
Башҡортостанда Стәрлетамаҡ ҡалаһына 250 йыл тулыу уңайынан «Марка» нәшриәт үҙәге почта карточкаһы һәм махсус штемпель сығарҙы, тип хәбәр итә Федераль почта хеҙмәтенең республика идаралығы. Карточканың уң яғында юбиляр ҡаланың гербы һәм 1914 йылда төҙөлгән земство идаралығы төшөрөлгән.
Карточка биш мең дана тираж менән сығарылған. Ул Өфө һәм Стәрлетамаҡ почтамтында һатыла. Махсус штемпель Стәрлетамаҡ почтамтында буласаҡ. Уның ярҙамында конвертта, карточкала һәм открыткала юбилей датаһын теркәргә мөмкин.
2016 йылда Стәрлетамаҡ 250 йыллығын билдәләй.


text:
Мишкә районында етем балалар өй туйланыФото: Ильяс Яхин
Мишкә районында етем балалар өй туйланы
Мишкә районында етем балалар өй туйланыФото: Ильяс Яхин
Мишкә районынан алты етем балаға тантаналы шарттарҙа фатир асҡыстарын тапшырҙылар. Яңы йорт хужалары өс бер ҡатлы йортҡа күсте, уларҙың һәр ҡайһыһында икешәр фатир. Яңы йорттар экологик, ныҡлы, йылыны яҡшы тота. Фатирҙар тулыһынса эшләнгән, һәр ҡайһыһында пластик тәҙрәләр ҡуйылған.
Мөһим ваҡиға менән яңы йорт хужаларын район хакимиәте башлығы урынбаҫары Сергей Александров ҡотланы. Ғаилә бәхетенә эйә булыуҙарын, район мәнфәғәтенә йәшәүҙәрен һәм эшләүҙәрен теләне.
Йорттарҙы Мишкә ауылының Урау урамында «ТермоХольц» яуаплылығы сикләнгән йәмғиәте һалған. Фатир асҡыстарын һәм бүләктәрҙе өй туйлаусыларға предприятиеның генераль директоры Эдуард Гизитдинов тапшырҙы.
Мишкә районында бөтәһе 44 ата-әсә ҡарауынан мәхрүм ҡалған бала фатир алыуға сиратта тора. Быйыл етем балалар өсөн тағы ла биш йорт төҙөргә планлаштыралар.


text:
102-се башҡорт гимназияһының тамаша залында XIX быуаттың сәсән- мәғрифәтсеһе Мифтахетдин Аҡмулланың 185 йыллыҡ юбилейына арналған ҙур кисәүтте
Өфө ҡалаһы 102-се башҡорт гимназияһының тамаша залында Халыҡ –ара туған телдәр көнөнә, Башҡорт теле көнөнә, XIX быуаттың сәсән- мәғрифәтсеһе Мифтахетдин Аҡмулланың 185 йыллыҡ юбилейына арналған ҙур кисәүтте. Был мәҙәни сарала уҡыусылар, уҡытыусылар, атай-әсәйҙәр ҙур теләк менән ҡатнашты.Мәшһүр әҙибебеҙҙең шиғырҙары, музыкаль номерҙар менән үрелеп барҙы, ҡатнашыусылар күңеленә хуш килде.
Йыл һайын гимназияла үткәрелә торған атай-әсәйҙәр йыйылышы быйыл яңы форматта – әҙәби музыкаль композиция формаһында үткәрелде.
Кисәлә Аҡмулланың юбилейына арналған уҡытыусылар өсөн дәрес, кластан тыш саралар план-конспекты конкурсы, уҡыусылар өсөн М. Аҡмулла әҫәрҙәре буйынса стена гәзите йәки һүрәттәр, кроссвордтар, реферат һәм презентациялар, иншалар, шиғыр һөйләүселәр, шиғыр яҙыусылар кеүек ижади конкурстарға йомаҡ яһалды, еңеүселәргә маҡтау ҡағыҙҙары тапшырылды. Шулай уҡ бер төркөм атай-әсәйҙәргә гимназия, класс тормошонда әүҙем ҡатнашҡаны, атай-әсәйлек бурыстарын юғары кимәлдә башҡарғаны өсөн гимназия администрацияһының Рәхмәт ҡағыҙҙары тапшырылды.
Ҡыҫҡаһы, был мәҙәни сара гимназиябыҙҙа ойошҡанлы, күтәренке рух менән үтте.


text:
Фото:
Йәйге лагерҙарҙа Өфөнән 120 мең бала ял итәсәк
Фото:
Өфөнән яҡынса 120 мең бала һәм үҫмер, шул иҫәптән 88 мең мәктәп уҡыусыһы, 2012 йылда йәйге сәләмәтләндереү кампанияһына йәлеп ителәсәк. Уларҙың ялын ойоштороу өсөн 18 йәйге лагерь эшләйәсәк. Балаларҙы сәләмәтләндереү мәсьәләһе Өфө хакимиәтендә Социаль-хеҙмәт мөнәсәбәттәрҙе көйләү буйынса өс яҡлы территориаль комиссия ултырышында ҡаралды. Был хаҡта «Башинформ» агентлығына Башҡортостан Республикаһы Профсоюздар федерацияһының матбуғат үҙәгенән хәбәр иттеләр.
Балаларҙан тыш, ял итеү мөмкинлегенә өлкәндәр ҙә эйә буласаҡ. Өфөнөң муниципаль учреждениелары хеҙмәткәрҙәрен шифахана-курорттарҙа сәләмәтләндереүгә ҡала бюджетына быйыл биш миллион һум күләмдә аҡса һалынған. Өфө хакимиәтенең Халыҡҡа социаль ярҙам буйынса идаралығы начальнигы Светлана Ғәлиева һүҙҙәренсә, әлеге ваҡытта дүрт меңдән ашыу кешенән заявка ҡабул ителгән. Әммә әлегә тиклем бер ял көнө өсөн хаҡ билдәләнмәгән. Был мәсьәлә алдағы ваҡытта хәл ителәсәк. Бынан тыш, әлеге мәсьәлә буйынса республиканың Финанс министрлығына мөрәжәғәт әҙерләнә.
Комиссия ултырышында түбән профсоюз ойошмаларын булдырыу һәм ҡаланың популяр сауҙа селтәрҙәрендә килешеүҙәргә ҡул ҡуйыу, шулай уҡ бюджет өлкәһе хеҙмәткәрҙәрен социаль торлаҡ менән тәьмин итеү мәсьәләләре тикшерелде. Рәсәй халыҡ мәғарифы һәм фән хеҙмәткәрҙәренең республика профсоюз комитеты рәйесе урынбаҫары Наил Нурмөхәмәтов хәбәр итеүенсә, табиптарға һәм уҡытыусыларға социаль йорт төҙөү өсөн аҡса етмәү мәсьәләһе был мөхиттә киҫкен социаль көсөргәнешлек тыуҙыра. Средстволар бүлеү мәсьәләһен хәл итеү өсөн ул депутаттарға һәм республика Хөкүмәтенә мөрәжәғәт итергә тәҡдим итте.
— Был мәсьәләне йыл һайын хәл ителмәйенсә ҡалдырып, халыҡты алдай алмайбыҙ, — тип һыҙыҡ өҫтөнә алды Наил Нурмөхәмәтов.


text:
Бөгөн Өфөлә Бөйөк Ватан һуғышы инвалидтарына һәм тол ҡалғандарҙың бер төркөмөнә фатир асҡыстары тапшырылды. Президент Мортаза Рәхимов, башҡа етәкселәр ҡатнашлығында 45 ветеранға үҙ мөйөштәренән асҡыс бирелде. Улар торлаҡ хәлдәрен яҡшыртыу буйынса ғариза яҙып 7-8 йыл сиратта торғандар.
Фатир биреү буйынса социаль акция йыл һайын уҙғарыла. Еңеүҙең 60 йыллығында мәҫәлән Өфө ҡалаһы хакимиәте 62, 2006-сы йылда 22, былтыр 19 инвалидҡа фатирҙар тапшырғайны.
Өфөлә 129 инвалид һәм Бөйөк Ватан һуғышында ҡатнашҡан 71 ветеран торлаҡ хәлдәрен яҡшыртыу буйынса сиратта тора.


text:
Фото:
Белоретта урындағы власть менән халыҡ «Изге эштәр»ҙе бергә башҡарырға ниәт итте
Фото:
Белорет районында «Изге эштәр» проектын тормошҡа ашырыу сиктәрендә район етәкселәре халыҡ менән осрашыуҙар үткәрә. Бындай сараларҙың береһе көн элгәре Белорет ҡалаһында үтте. Белорет районы муниципаль район хакимиәте башлығы Владислав Миронов һәм Белорет ҡалаһы хакимиәте башлығы Игорь Кусакин Карл Маркс урамындағы 80-се йорт кешеләре менән осрашыуға килде. Һәм был осраҡлы түгел. 80-се йорт кешеләренең хәл итәһе мәсьәләләре байтаҡ, был һорауҙар менән улар ҡала хакимиәтенә, киң мәғлүмәт сараларына бер тапҡыр ғына мөрәжәғәт итмәгән.
Ҡала үҙәгендә урынлашҡан 80-се йорт 1947 йылда төҙөлгән. Ваҡыт үҙенекен итә. Йортҡа капиталь ремонт бер ҙә эшләнмәгән. 2008 йылда ул тик үҙәк йылытыу системаһына ғына эшләнгән, ә ҡалған проблемалар хәл ителмәгән. Тиҙ арала йорт ҡыйығына һәм фасадына, шулай уҡ һыу менән тәьмин итеү системаһына, канализацияға, подвал биналарына ремонт үткәрергә кәрәк.
Шуға күрә йорт кешеләре бында йәшәүсе барлыҡ кешеләрҙән ҡултамғалар йыйып, ҡала хакимиәтенә мөрәжәғәт иткән. Уларҙың үтенесе иғтибарһыҙ ҡалмаған. Быйыл йорт ҡыйығына ремонт үткәреү өсөн ҡала бюджетынан 2,5 миллион һум аҡса бүленгән. Был хаҡта Белорет халҡы менән осрашыуҙа район хакимиәте башлығы Владислав Миронов һөйләне.
— Торлаҡ йорт ҡыйығына капиталь ремонт үткәреү буйынса асыҡ аукционда еңеүсе «Инвест-Строй» яуаплылығы сикләнгән йәмғиәте менән муниципаль контракт төҙөлгән. Предприятие директоры Вадим Виноградов бөгөн был сарала ҡатнаша. Ҡыйыҡҡа ремонт үткәреү эштәре киләһе аҙнанан башланасаҡ, ремонт ағымдағы йылдың ноябрь айында тамамланырға тейеш. Бынан тыш, 2012 йылда, ҡаланың юбилейына, яҡынса ике миллион һум суммаға йорттоң фасадына ремонт үткәрергә планлаштырабыҙ, — тип билдәләне Белорет районы хакимиәте башлығы.
Алда торған мәсьәләләрҙе хәл итеү буйынса пландар төҙөүҙә хакимиәт менән халыҡ бергә эшләргә тейеш, тип билдәләне Владислав Миронов үҙенең сығышында.
«Башинформ» агентлығына район хакимиәтенең мәғлүмәт-аналитика бүлеге баш белгесе Ольга Колесникова хәбәр итеүенсә, осрашыу барышында район хакимиәте башлығы Белорет халҡын ҡаланың 250 йыллығына әҙерлек буйынса саралар, башҡарыласаҡ эштәр менән таныштырған.


text:
Иртәгә физик шәхестәргә һалым һалыу мәсьәләләре буйынса граждандар ҡабул ителәсәк
8 декабрҙә РФ Президентының Башҡортостан Республикаһындағы йәмәғәт ҡабул итеү бүлмәһендә физик шәхестәргә һалым һалыу мәсьәләләре буйынса граждандар ҡабул итеү ойошторола.
Халыҡты РФ Федераль һалым хеҙмәтенең БР буйынса идаралығының һалым түләүселәр менән эшләү бүлеге начальнигы Елена Мусабирова ҡабул итә.
Башлана — 14 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Артем Вәлиев «Башинформ» мәғлүмәт агентлығының баш мөхәррире итеп тәғәйенләнде
ӨФӨ, 2016 йыл, 11 апрель. /«Башинформ» мәғлүмәт агентлығы/.
2016 йылдың 11 апрелендә Артем Вәлиев «Башинформ» мәғлүмәт агентлығының баш мөхәррире итеп тәғәйенләнде.
«Республика етәкселеге миңә агентлыҡтың һуңғы биш йыл ярым эсендә өлгәшелгән ыңғай эш һөҙөмтәләрен нығытыу һәм уның артабанғы үҫеш юлында күсәгилешлелекте тәьмин итеү бурысын йөкмәтте», — тине Артем Вәлиев.
2010 йылдан алып Артем Вәлиев Башҡортостан Республикаһы Президентының матбуғат секретары, 2015 йылдан Башҡортостан Башлығының матбуғат секретары булып эшләне. Уның хеҙмәт кенәгәһе «Башнефть» акционерҙар нефть компанияһы (2009-2010 йылдар), «Система-Инвест» асыҡ акционерҙар йәмғиәте (2009 йыл), Башҡортостандың Демократик йәштәр союзы — Рәсәй йәштәр союзының төбәк бүлексәһе (2001-2003 йылдар) матбуғат хеҙмәттәрендә хеҙмәт эшмәкәрлеген үҙ эсенә ала. 2004-2006 йылдарҙа төбәктә Рәсәйҙең Матбуғат министрлығында теркәлгән «Башҡортостан — ул Беҙ» исемле беренсе шәхси интернет-баҫма сығара. 2006-2007 йылдарҙа «Рәсәй гәзите» редакцияһы» федераль дәүләт унитар предприятиеһының Волга-Кама вәкиллегендә (Ҡазан) Башҡортостан буйынса хәбәрсе, һуңынан «Рәсәй гәзите»нең Өфө вәкиллегендә өлкән хәбәрсе булып эшләй. 2007-2008 йылдарҙа Өфөлә «Провинция» нәшриәт йортоноң «Уфимский меридиан» гәзите редакцияһын, һуңынан «National Business» журналы редакцияһын етәкләй. 2004-2009 йылдарҙа Башҡортостанды һәм Силәбе өлкәһен үҙ эсенә алған REGNUM федераль мәғлүмәт агентлығының Өфөләге хәбәрселәр пунктының етәксеһе була, «Газета.ру», «Новые известия» гәзиттәре, «Эхо Москвы» радиостанцияһы, REN-ТВ телекомпанияһының (Мәскәү) мәғлүмәт хеҙмәттәре менән хеҙмәттәшлек итә. Рәсәй Президентының Почет грамотаһы менән бүләкләнгән (2015 йыл).


text:
Хеҙмәт министры Өфө районы халҡының һорауҙарына яуап бирәсәк
Өфө районында 18 мартта Башҡортостандың хеҙмәт һәм халыҡты яҡлау министры Ленара Иванова күсмә граждандарҙы ҡабул итеү ойошторасаҡ.
Унда халыҡты социаль хеҙмәтләндереү, балалы ғаиләләргә һәм аҙ тәьмин ителгән граждандарға социаль ярҙам; инвалидтарҙы техник реабилитациялау саралары менән тәьмин итеү; халыҡ мәшғүллеге, хеҙмәт мөнәсәбәттәре, шулай уҡ эш хаҡы һәм йәшәү кимәленә ҡағылған мәсьәләләр ҡараласаҡ.
Граждандарҙы ҡабул итеү Өфө, Цюрупа урамы, 6 адресы буйынса район хакимиәтендә уҙасаҡ.
Башлана 14 сәғәттә.
Ҡабул итеүгә яҙылыу (347) 282-46-44, 251-71-04 телефондары буйынса алып барыла.


text:
Дмитрий Медведев Рәсәй төбәктәре башлыҡтарын һайлауҙар ярҙамында билдәләргә тәҡдим итте
Рәсәй Президенты Дмитрий Медведев РФ Федераль Йыйылышына үҙенең дүртенсе Мөрәғәжәтнамәһендә Рәсәй сәйәсәте системаһында комплекслы үҙгәртеп ҡороу үткәрергә, атап әйткәндә, төбәктәр башлығын тура тауыш биреү ярҙамында һайларға, партияларҙы ябайлаштырылған тәртиптә теркәргә, Дәүләт Думаһына һайлауҙар системаһын үҙгәртергә тәҡдим итте.
— Рәсәй Федерацияһы субъекттары етәкселәрен төбәктәр халҡының тауыш биреүе ярҙамында һайлауға күсергә, партияларҙы ябайлаштырылған тәртиптә теркәү мөмкинлеген булдырырға кәрәк тип һанайым, — тип белдерҙе Президент. Дмитрий Медведев Дәүләт Думаһына һайлау системаһын да үҙгәртергә, 225 округ буйынса пропорциональ вәкиллек индерергә тәҡдим итте. Уның фекеренсә, был сара арҡаһында һәр биләмәнең парламентта үҙ вәкиле буласаҡ.


text:
2013 йылдың 1 июленән йылылыҡ энергияһына һәм һыу менән тәьмин итеүгә тарифтар артасаҡ
2013 йылдың 1 июленән Рәсәйҙә йылылыҡ энергияһына һәм һыу менән тәьмин итеүгә тарифтар артасаҡ. Йылылыҡ энергияһына хаҡтар 2,7-19,6 процентҡа артһа, һыу менән тәьмин итеүгә тарифтар 5,9 проценттан алып 25,2-гә тиклем артасаҡ – һәр төбәктә хаҡтарҙы үҙ аллы билдәләйәсәктәр, тип хәбәр иттеләр Тарифтар буйынса федераль хеҙмәттән.
2013 йылдың тәүге ярты йыллығында тарифтарҙы арттырыу ҡаралмай. 2013 йылдың 1 ғинуарынан алып шул уҡ йылдың 1 июленә тиклем 2012 йылдың 31 декабрендә билдәләнгән хаҡтар һаҡланасаҡ.


text:
Әл-Ихлас сүрәһе
Әл-Ихлас сүрәһе (ғәр. سورة الإخلاص, Ихласлыҡ), шулай уҡ Сүрә Әл-тәүхид (ғәр. سورة التوحيد, Monotheism), — Ҡөрьәндең 112-се сүрәһе. Ислам ғалимдары әйтеүенсә, әл-Ихлас сүрәһе Мәккәлә иңгән. Сүрә 4 аяттан тора.
Риүәйәте: Бер көндө ҡөрәйеш мөшриктәре Мөхәммәт ғ.с. янына килеп: «Беҙгә үҙеңдең Аллаһыңды тасуирла», — тигәндәр. Аллаһы тәғәләнән ошо аяттар килгән
Йөкмәткеһе
Ғәрәпсәһе[үҙгәртергә | вики-тексты үҙгәртергә]
بِسۡمِ اللّٰہِ الرَّحۡمٰنِ الرَّحِیۡمِ
- قُلۡ هُوَ اللّٰہُ اَحَدٌ
- اَللّٰہُ الصَّمَدُ
- لَمۡ یَلِدۡۙ وَ لَمۡ یُوۡلَدۡ
- وَ لَمۡ یَکُنۡ لَّہٗ کُفُوًا اَحَدٌ
Транскрипцияһы[үҙгәртергә | вики-тексты үҙгәртергә]
Биссмилләәһи-ррахмәәни-ррахиим
1 Ҡуль һүүә-ллаһу әхәд
2 Аллаһу-ссамәд'
3 Ләм йәлид үә ләм йүүләд
4 Үә ләм йәкүл-ләһү күфүүән әхәд
Мәғәнәһе[үҙгәртергә | вики-тексты үҙгәртергә]
112. Ихласлыҡ
Бисми-лләһи-ррәхмани-ррәхим!
1. Әйт: «Ул — бер яңғыҙ булыусы Аллаһ,
2. Аллаһ -мәңгелек,
3. Ул тыуҙырманы һәм тыуҙырылманы,
4. һәм бер кем дә Уға тиңдәш булманы!»
Әл- Ихлас сүрәһе тураһында риүәйәт[үҙгәртергә | вики-тексты үҙгәртергә]
Мөхәммәт салаллаһу ғәләйһи үә сәлләм бер саҡ Ғәйшә раҙыйаллаһу ғәнһәне үҙ янына саҡырып алған да:
— И Ғәйшәм! Дүрт нәмәне эшләмәйсә йоҡларға ятма: 1 — Ҡөрьәнде тотош уҡып сыҡмай тороп; 2 — минең ризалығымды һәм миңә тиклемге һәммә пәйғәмбәрҙәрҙең ризалығын алмай тороп; 3 — иман килтереүселәрҙең ҡәнәғәтлегенә ирешмәй тороп; 4 — хаж ҡылмай тороп.
— Атам-әсәм менән ант итәм, шул ҡыҫҡа ғына арала быны эшләп өлгөрә алмаясаҡмын, — тип аптырай ҡатын.
— Шунан да еңеле юҡ, — тип көлөмһөрәй Рәсүлебеҙ. — Өс тапҡыр «Әл-Ихлас» һәм бер тапҡыр «Фәтиха» сүрәһен уҡып, һин тотош Ҡөрьәнде уҡып сыҡҡандай булырһың. Салауат әйтеүең менән минең һәм миңә тиклемге пәйғәмбәрҙәрҙең ризалығын алырһың. Иман килтереүселәрҙең һәммәһенең гонаһтарын ярлыҡауын Алланан һорап, уларҙың ҡәнәғәтлегенә ирешерһең. «Сүбханаллаһи үәл-хәмдүлилләһи үә лә иләһә иллалаһу үәхдәһү лә шәрикә ләһү, ләһүл-мүлкү үә ләһүл-хәмдү үә һүүә ғәлә күлли шәйин ҡадир» кәлимәһен әйтеп, хаж ҡылғандай булырһың.
Һылтанмалар[үҙгәртергә | вики-тексты үҙгәртергә]
- СУРА 112. OЧИЩEHИE (BEPЫ)
- 112 сура (Аль-Ихлас) на арабском и в 7-ми переводах на русский язык
- Сура 112 АЛЬ-ИХЛАС в Исламской энциклопедии
- Слушать Суру 112 АЛЬ-ИХЛАС в wav формате
Ҡулланылған әҙәбиәт[үҙгәртергә | вики-тексты үҙгәртергә]
Ҡөрьән Кәрим — башҡорт, татар, урыҫ телдәренә тәржемәләр.
Тәсһилүл бәйән (Ҡөрьән Кәримдең еңеләйтелгән аңлатмаһы), 1-4 томдар — Ҡазан, 2004


text:
Фото:
Әхмәт Хисмәтуллин «Ижтимағи электрон гәзит» уҡыусыларына Башҡортостандың архив хеҙмәте эшмәкәрлеге хаҡында һөйләне
Фото:
26 октябрҙә «Ижтимағи электрон гәзит» сайтында (www.i-gazeta.com) Башҡортостандың Архив эштәре буйынса идаралыҡ начальнигы Әхмәт Хисмәтуллиндың онлайн-конференцияһы үтте.
Интернет менән ҡулланыусыларҙан йәмғеһе 30-ҙан ашыу һорау килде. Ведомство етәксеһе уларҙың күпселегенә тулы яуап бирҙе.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәте ярҙамында ойошторолдо.
Әхмәт Хисмәтуллиндың виртуаль киңлектәге әңгәмәһе «Ижтимағи электрон гәзит» һәм «Башинформ» агентлығы материалдарында сағылыш табасаҡ.
Тейешле техник эштәр башҡарылғандан һуң, «Ижтимағи электрон гәзит» сайтында онлайн-конференция буйынса тулы видеоотчет урынлаштырыласаҡ.


text:
1 июлдән илдә хеҙмәткә түләүҙең минималь күләме 7500 һум тәшкил итәсәк Фото: Олег Яровиков
1 июлдән илдә хеҙмәткә түләүҙең минималь күләме 7500 һум тәшкил итәсәк
1 июлдән илдә хеҙмәткә түләүҙең минималь күләме 7500 һум тәшкил итәсәк Фото: Олег Яровиков
ӨФӨ, 2016 йыл, 3 июнь. /«Башинформ» мәғлүмәт агентлығы, Ғәлиә Нәбиева/.
2016 йылдың 1 июленән хеҙмәткә түләүҙең минималь күләме 7500 һум тәшкил итәсәк. Рәсәй Президенты Владимир Путин хеҙмәткә түләүҙең минималь күләмен арттырыу тураһындағы законға ҡул ҡуйҙы. Тейешле документ рәсми хоҡуҡи мәғлүмәт порталында баҫылған.
Хеҙмәткә түләүҙең минималь күләмен арттырыу 1 миллион самаһы хеҙмәткәргә ҡағыла. Уларҙың 87 проценты — дәүләт һәм муниципаль учреждениеларҙа, 13 проценты иһә дәүләткә ҡарамаған иҡтисад секторында эшләй.
2016 йылдың 1 ғинуарында хеҙмәткә түләүҙең минималь күләме 4 процентҡа арттырылды һәм 6204 һум тәшкил итте. 17 майҙа Дәүләт Думаһы законды ҡабул итте һәм 25 майҙа Федерация Советы уны хупланы.


text:
Фото:
Рөстәм Хәмитов Рәсәйҙең инновацион төбәктәре ассоциацияһы Советының ултырышында сығыш яһаны
Фото:
Башҡортостан Президенты 5 апрелдә Мәскәүҙә Рәсәйҙең инновацион төбәктәре ассоциацияһы Советының ултырышында сығыш яһаны, ул Дәүләт Думаһы рәйесе, Ассоциацияның күҙәтеү Советы рәйесе Сергей Нарышкин етәкселегендә үтте. Был хаҡта Башҡортостан Президентының матбуғат хеҙмәте хәбәр итә.
Ултырышта, атап әйткәндә, Рөстәм Хәмитовтың Рәсәйҙең инновацион төбәктәре ассоциацияһына Башҡортостандың инеүе тураһындағы инициативаһы тикшерелде. Был тәҡдим яҡлау тапты.
Ултырышта сығыш яһап, Рөстәм Хәмитов Башҡортостандың иҡтисади йәһәттән үҫешҡән, ҡеүәтле төбәк булыуын билдәләне.
— Республикала сәнәғәт һәм фән үҫешкән, — тип һыҙыҡ өҫтөнә алды ул. – Һуңғы йыл эсендә тейешле закондар сығарыу базаһын булдырыу йәһәтенән ярайһы уҡ алға китеш бар: инновацион эшмәкәрлек тураһында закон, предприятиеларҙың инновацион әүҙемлеген арттырыуға йүнәлтелгән норматив акттар ҡабул ителде. 2015 йылға тиклем оҙайлы сроклы программа ҡабул иттек, уны финанслау күләме яҡынса 500 миллион һум.
Рөстәм Хәмитов һүҙҙәренсә, республикала инновацион үҫеш йәһәтенән авиация һәм транспорт системалары, наноиндустрия, IT-технологиялар, тәбиғәттән рациональ файҙаланыу, энергетика һәм энергияны һаҡсыл ҡулланыу өҫтөнлөклө йүнәлештәр итеп һайланды. Уларҙы тормошҡа ашырыу өсөн технопарктар, бизнес-инкубаторҙар, технологиялар трансферы үҙәктәренән ғибәрәт инновацион инфраструктура булдырылды. 2011 йылда Кластерлы үҫеш үҙәге булдырылды.
— Әлбиттә, беҙҙә фәнни-белем биреү комплексы көслө, ул Рәсәй Фәндәр академияһы институттарын, республиканың Фәндәр академияһы бүлектәрен, ғилми тикшеренеү ойошмаларын үҙ эсенә ала, — тип иҫәпләй Рөстәм Хәмитов. – Һәм, әлбиттә, инновацион системаның сәнәғәт комплексы үҫешкән. Бөгөн Башҡортостан РОСНАНО, «Росатом», фәнни-техник өлкәлә Бәләкәй предприятиелар үҫешенә булышлыҡ итеү фонды менән уртаҡ проекттарҙы тормошҡа ашыра. «Сколково» фонды менән партнерлыҡ мөнәсәбәттәр үҫтерелә. Үткән йылда инновацион әүҙем объекттарҙың һаны 280-гә тиклем артты. Инновацион продукция күләме үткән йыл буйынса 44 миллиард һумдан ашыу тәшкил итте. Эре проекттарҙан беҙҙең нефть химияһы предприятиелары нигеҙендә Бөтә Рәсәй газ үҙәген тормошҡа ашыра башланыҡ. «Альстом», «РусГидро» менән берлектә энергияны һаҡсыл файҙаланыу технологиялары технопаркын, шулай уҡ прецизион машиналар эшләү үҙәген булдырабыҙ. РОСНАНО менән берлектә «Искра» машиналар эшләү заводын һәм «ЕСМ» яңы быуын предприятиеһын булдырҙыҡ. Шуға күрә республика, беҙҙеңсә, инновацион төбәктәр иҫәбенә инергә әҙер.


text:
Фото:
Мортаза Рәхимов РФ Именлек Советының Волга буйы федераль округы Советы менән берлектәге кәңәшмәһендә ҡатнаша
Фото:
Бөгөн Ульяновскиҙа Башҡортостан Республикаһы Президенты Мортаза Рәхимов Рәсәй Федерацияһы Именлек Советының Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Советы менән берлектәге кәңәшмәһе эшендә ҡатнаша.
РФ Именлек Советы секретаре Николай Патрушев рәйеслегендәге ултырышта ҡатнашыусылар Волга буйы федераль округына ҡараған Рәсәй субъекттары территорияһында авиацион эшмәкәрлек өлкәһендә дәүләт сәйәсәтен камиллаштырыу мәсьәләһен тикшерәсәк. Шулай уҡ кәңәшмәлә осоштар хәүефһеҙлеген күтәреү буйынса саралар ҙа ҡараласаҡ.


text:
Полиция «Һаҡ бул, поезд!» операцияһын үткәрә
Республикала йыл башынан алып тимер юлдарҙа өс бала һәләк булған. Хәүефле зоналағы вандализм һәм хулиганлығы өсөн 130 үҫмер административ яуаплылыҡҡа тарттырылған, уларҙың ат-әсәләренә штраф түләргә тура киләсәк. Бынан тыш полиция хеҙмәткәрҙәре менән вагондар буяуҙың 10 осрағы теркәлгән.
Үҫмерҙәр араһындағы енәйәтселекте иҫкәртеү өсөн Башҡортостан полицияһы «Һаҡ бул, поезд!» профилактик операцияһын үткәрә. Күп осраҡта күҙәтеүһеҙ ҡалған үҫмерҙәр хоҡуҡ боҙа, шуға күрә полиция төп иғтибарҙы уларға бүлергә ниәтләй, тип хәбәр иттеләр БР буйынса Эске эштәр министрлығының матбуғат хеҙмәтендә.


text:
Фото:
Ҡырмыҫҡалы районында билдәһеҙ малай табылған
Фото:
2010 йылдың 31 июлендә Булгаков-Бекетов трассаһында Ҡырмыҫҡалы районының Бекетов ауылы янында билдәһеҙ малай табылған. Бала һөйләшмәй, һәм уның кем булыуын һәм ата-әсәһен асыҡлап булмай.
Билдәләре: биш-алты йәштәрҙә, буйы 90-95 см, сәстәре һары, күҙҙәре зәңгәр. «Тачки» йәнһүрәте геройы төшөрөлгән ҡыҙғылт-һары төҫлө футболка, күк шаҡмаҡлы шорты кейгән, аяғында ҡара кроссовкалар.
Әгәр һеҙ был баланы белһәгеҙ йәки уның ата-әсәһе хаҡында мәғлүмәткә эйә булһағыҙ, түбәндәге телефон һандары буйынса милицияға мөрәжәғәт итеүегеҙҙе һорайбыҙ: (34765) 2-10-83, 2-12-02. Шулай уҡ теләһә ҡайһы милиция бүлексәһенә мөрәжәғәт итергә лә мөмкин.


text:
Фото:
БР Президенты инвалид балалар өсөн реабилитация үҙәге эшмәкәрлеге менән танышты
Фото:
Шаршамбы, 11 майҙа, Башҡортостан Президенты Рөстәм Хәмитов мөмкинлектәре сикләнгән балалар һәм үҫмерҙәр өсөн республика реабилитация үҙәгенең беренсе бүлексәһендә булды. Медицина учреждениеһы хеҙмәткәрҙәре республика башлығына үҙҙәренең эше һәм көн һайын хәл итергә тура килгән проблемалары тураһында һөйләне.
Был Үҙәктең бәләкәй пациенттары нигеҙҙә — терәк-хәрәкәт аппараты ауырыуҙары, психика һәм телмәр үҫеше тотҡарланыуы, үҙәк нервы системаһының органик зарарланыуы эҙемтәләре менән яфаланған инвалид балалар. Көн һайын бында 70-тән алып йөҙгә тиклем кеше килә. Реабилитация үҙәгендә бөтә хеҙмәттәр ҙә бушлай күрһәтелә.
Үҙәк штатында 30-ға яҡын кеше иҫәпләнә. Уртаса эш хаҡы ни бары биш-алты мең һум. Ләкин шулай булыуға ҡарамаҫтан, кадрҙар алмашыныуы күҙәтелмәй. Күбеһе реабилитация үҙәгендә беренсе йыл ғына эшләмәй.
— Беҙҙең иң төп проблема – финанслауҙың етерлек күләмдә булмауы. Бынан тыш, үҙәктең бинаһы күптән ремонтҡа һәм заманса ҡорамалдар менән йыһазландырыуға мохтаж. Башҡортостан Президенты беҙҙәге хәлдәрҙе тикшереп, тейешле сараһын күрер, тип ышанабыҙ, — тине «Башинформ» агентлығына Республика мөмкинлектәре сикләнгән балалар һәм үҫмерҙәр өсөн реабилитация үҙәгенең беренсе бүлексәһе мөдире Зөлфиә Сәфиуллина.


text:
Балаларҙың хоҡуҡтарын һәм мәнфәғәттәрен яҡлау – иғтибар үҙәгендә
Етем һәм ата-әсә ҡарауынан мәхрүм ҡалған балаларҙың хоҡуҡтарын һәм мәнфәғәттәрен яҡлау республика һәм ҡала властарының һәр ваҡыт иғтибар үҙәгендә булды. Өфөнөң Октябрь районы хакимиәтендәге сираттағы кәңәшмә ошо проблемаға арналды, тип хәбәр итә райондың мәғлүмәт-аналитика бүлеге. Район мәғариф бүлеге опека һәм попечителлек органының 2009 йылдағы эшмәкәрлеге хаҡында мәғлүмәт менән опека һәм попечителлек секторы мөдире Эльза Мөслимова сығыш яһаны.
Уның әйтеүенсә, бөгөн опека һәм попечителлек органдарының төп бурысы — етем һәм ата-әсә ҡарауынан мәхрүм ҡалған балаларҙы урынлаштырыу. Бынан тыш, хеҙмәткә ата-әсәһе булып та, дәүләт ярҙамына мохтаж булған балаларҙың хоҡуҡтарын һәм мәнфәғәттәрен яҡлау, шулай уҡ ата-әсәһе тәрбиәләүҙән баш тартҡан балаларҙың хоҡуҡтарын һәм мәнфәғәттәрен һаҡлау ҙа йөкмәтелә.
Эльза Мөслимова хәбәр итеүенсә, Октябрь районында 18 йәшкә тиклемге 48700 бала һәм үҫмер йәшәй. Шуларҙан 345-е — етем балалар һәм опека һәм попечителлек органында иҫәптә торған балалар.
Районда бына бер нисә йыл инде хакимиәт башлығы урынбаҫары Гүзәл Фәйзуллина рәйеслегендә Опека һәм попечителлек советы эшләп килә. Етем студенттар дәүләт тарафынан бирелгән социаль гарантиялар һәм льготалар хаҡында тулыраҡ хәбәрҙар булһын өсөн райондың опека һәм попечителлек советы һәм хеҙмәттәре даими рәүештә опекундар (попечителдәр), шулай уҡ урта махсус уҡыу йорттарында, башланғыс профессиональ белем биреү учреждениеларында уҡыған етем һәм опекаға алынған балалар менән осрашыуҙар үткәрә.
Опека һәм попечителлек секторы үҙ эшмәкәрлеген райондың белем биреү учреждениелары менән үҙ-ара тығыҙ бәйләнештә алып бара. Социаль педагогтар менән берлектә йәшәү шарттары тикшерелә, балаларҙың уҡыуҙа өлгөрөүе һәм тәртибе, опекундарҙың үҙҙәренә алған бурыстарын үтәүҙәре контролгә алына, балаларҙы ҡарауға бүленгән аҡсалата средстволарҙы тотоноу тураһында йыллыҡ отчеттар төҙөүҙә ҙур ярҙам күрһәтелә.


text:
Рөстәм Баһауетдинов Стәрлетамаҡ районы башлығы итеп тәғәйенләнде
ӨФӨ, 2015 йыл, 31 март. /«Башинформ» мәғлүмәт агентлығы, Әлим Фәйезов/.
Стәрлетамаҡ район Советы ҡарары менән Рөстәм Баһауетдинов контракт буйынса Стәрлетамаҡ районы хакимиәте башлығы итеп тәғәйенләнде.
Рөстәм Рәйес улы Баһауетдинов 1963 йылдың 13 мартында Стәрлетамаҡ районы Үрге Уҫылы ауылында тыуған. Юғары белемле. Башҡортостан ауыл хужалығы институтын (хәҙер БДАУ) тамамлаған. Хеҙмәт юлын 1987 йылда Стәрлетамаҡ районының Салауат исемендәге колхозда машиналар ихатаһы мөдире булып башлаған. Һуңынан шул уҡ хужалыҡта төп инженер, Уҫылы ауыл Советы хакимиәте башлығы булып эшләгән. 2000 йылдан бөгөнгө көнгә тиклем Стәрлетамаҡ районының Салауат исемендәге ауыл хужалығы производство кооперативын етәкләгән.
Башҡортостан Республикаһы Ауыл хужалығы министрлығының Почет грамотаһы, Халыҡтар дуҫлығы ордены менән бүләкләнгән, Башҡортостандың атҡаҙанған ауыл хужалығы хеҙмәткәре исеменә лайыҡ булған.


text:
Туймазыла татар мәҙәниәте көндәре үтте
Туймазы районында татар мәҙәниәте көндәре үтте. Был сарала мәктәп уҡыусылары, ижади коллективтар, милли декоратив-ҡулланма сәнғәт оҫталары ҡатнашты.
Татар мәҙәниәте көндәре сиктәрендә «Татар халҡының барлыҡҡа килеү тарихы» ғилми-ғәмәли конференцияһы һәм «Олимпиец» спорткомплексында көрәш буйынса ярыштар ҙа ойошторолдо. Татар мәҙәниәте көндәрен ябыу тантанаһында районда йәшәгән Рита Найденова менән төҙөлгән ете быуынды күрһәткән ырыу ағасы һәм урындағы авторҙар китаптары тәҡдим ителде, тип хәбәр итә Туймазы районы хакимиәтенең мәғлүмәт-аналитика бүлеге.


text:
Өфөлә Пэрис Хилтон автограф-сессия үткәрҙеФото: Олег Яровиков
Өфөлә Пэрис Хилтон автограф-сессия үткәрҙе
Өфөлә Пэрис Хилтон автограф-сессия үткәрҙеФото: Олег Яровиков
Пэрис Хилтон Өфөлә эш сәфәре менән булды. Рәсми булмаған мәғлүмәттәргә ярашлы, Американың сағыу «йондоҙо» «Хилтон» отелдәр империяһы маркаһы аҫтында асыласаҡ ҡунаҡханалар төҙөлөшөн ҡараны. «КП в Уфе» хәбәр итеүенсә, күренекле шәхес «Президент-отелдә» туҡтап ял итте. Уның өсөн саҡырылған стилист һәм парикмахер ҡунаҡты ҡала сауҙа үҙәктәренең береһендә уҙған автограф-сессияға әҙерләне. Сауҙа үҙәгендә Пэристың ижадын яратыусылар һәм ябай ҡыҙыҡһыныусылар йыйылғайны. Арҙаҡлы кеше өфөлөләр менән фотоға төштө һәм ике сәғәт дауамында автографтар таратты. Сараны аэропортҡа китеү ваҡыты етеү менән бәйле туҡтатырға тура килде.


text:
Республика йәштәре делегацияһы Германияға барасаҡ
Башҡортостан йәштәре делегацияһы Германияға барырға әҙерләнә. MULTI Халыҡ-ара программаһын тормошҡа ашырыу сиктәрендә 11 кеше Оберхаузен ҡалаһына визит менән юл тотасаҡ.
БР Йәштәр сәйәсәте һәм спорт министрлығынан хәбәр итеүҙәренсә, республика делегацияһы Европаның белем биреү, һаулыҡ һаҡлау һәм үҫеп килеүсе быуындың ялын ойоштороу системалары менән танышыу маҡсатында Германияға йыл һайын бара.
Әлеге программа 2006 йылдан алып тормошҡа ашырыла һәм ике яҡлы хеҙмәттәшлек тәҡдим итә. Шулай итеп, былтыр йәй Башҡортостан үҫмерҙәренең ғаиләләрендә Германия уҡыусылары ҡунаҡ булды. Проектта 19 йәшкә тиклемге әүҙем, инициативалы, немец йәки инглиз телен өйрәнгән егет һәм ҡыҙҙар ҡатнаша ала.
Визит сиктәрендә Башҡортостан йәштәрен башҡа ил делегациялары менән танышыу, Оберхаузен буйлап экскурсия, төрлө конкурстар, матбуғат конференциялары көтә.
Киләһе йылда был программала ҡатнашыу өсөн БР Йәштәр сәйәсәте һәм спорт министрлығына 8(347)251-57-19 телефоны буйынса мөрәжәғәт итергә кәрәк.


text:
Фото:
Арғаяш башҡорт халыҡ театры Силәбелә сығыш яһай
Фото:
31 майҙа Арғаяш башҡорт халыҡ театры Наум Орлов исемендәге Силәбе дәүләт академия драма театры сәхнәһендә сығыш яһаясаҡ. Төбәк театры унда башҡорт драматургы Әнғәм Атнабаев пьесаһы буйынса «Ул ҡайтты» спектален ҡуясаҡ.
«Башинформ» агентлығына Силәбе өлкәһе Арғаяш районы хакимиәте башлығының урынбаҫары Рәшит Хәкимовтың хәбәр итеүенсә, һуңғы өс йыл эсендә коллективтың академия драма театры сәхнәһендә был өсөнсөгә сығыш яһауы.
Арғаяш театрының яңы эше Бөйөк Ватан һуғышында Еңеүҙең 65 йыллығына арнала. Шулай ҙа өлкә үҙәгендә ҡуйыласаҡ спектаклде актерҙар 1 майҙа донъянан ваҡытһыҙ киткән труппаның художество етәксеһе Хәбил Халиковтың яҡты иҫтәлегенә бағышларға ҡарар иткән.
Әйтергә кәрәк, был үҙенсәлекле ижади коллектив – башҡорт халҡы күпләп йәшәгән Силәбе өлкәһе Арғаяш районының ғорурлығы. Үҙенең 20 йыллыҡ тарихында театр өлкә һәм төбәк конкурстарында бер тапҡыр ғына лауреат исемен алмаған. 2008 йылда ул Ивановола үткән I «Провинцияла театраль кисәләр» бөтә Рәсәй ауыл театрҙары фестивалендә беренсе дәрәжә дипломға лайыҡ булған. Ә 2009 йылда театр «Көньяҡ Уралдың атҡаҙанған коллективы» тигән юғары исем алған.
Башҡортостан Республикаһының Силәбе өлкәһендәге даими вәкиле Мөхәмәтулла Хафизов әйтеүенсә, Арғаяш театры – республиканан ситтә эшмәкәрлек итеүсе һәм башҡорт драматургтары әҫәрҙәрен пропагандалаусы берҙән-бер башҡорт театры.


text:
Башҡорт дәүләт педагогия университетында Йәш психолог мәктәбе эшләй башлаясаҡ
М.Аҡмулла исемендәге Башҡорт дәүләт педагогия университетының психология факультеты Йәш психолог мәктәбен ойоштора. Ағымдағы уҡыу йылы барышында унда 9-11 синыф уҡыусылары йөрөй ала.
Юғары уҡыу йортоноң матбуғат хеҙмәтенән хәбәр итеүҙәренсә, психология менән таныштырыу, үҫмерҙәргә психологик ярҙам күрһәтеү курстарҙың төп маҡсаты булып тора. Мәҫәлән, уҡытыусылар имтихандарға нисек дөрөҫ әҙерләнеү, тулҡынланыуҙы нисек еңеү тураһында һөйләйәсәк. Бынан тыш, дәрестәр сиктәрендә төрлө темаларға тренингтар үткәреләсәк. Дәрестәргә йөрөү бушлай.
Беренсе бындай осрашыу шәмбе, 13 октябрҙә, 16 сәғәттән 19-ға тиклем үткәрелә.
Өҫтәмә мәғлүмәт менән (347)251-70-56 телефоны аша йәки Бәйләнештә социаль селтәрендә танышырға була.


text:
13 ғинуар — Рәсәй матбуғаты көнө
ӨФӨ, 2016 йыл, 13 ғинуар. /«Башинформ» мәғлүмәт агентлығы, Арина Рәхимҡолова/.
13 ғинуарҙа Рәсәй матбуғаты көнө билдәләнә. 1703 йылдың тап ошо көнөндә Петр Беренсе указы менән Рәсәйҙең «Ведомости» гәзитенең тәүге һаны донъя күрә. Иҫтәлекле ваҡиға айҡанлы 1991 йылда Рәсәй матбуғаты көнө булдырыла. Был байрам күп һөнәр эйәләрен — журналистарҙы, полиграфистарҙы, нәшриәтселәрҙе, баҫма продукцияны таратыусыларҙы берләштерә. Уларҙың барыһы ла үҙҙәренең хеҙмәте менән илдең берҙәм мәғлүмәт киңлеген тәьмин итә.
«Ведомости» Рәсәйҙә беренсе баҫма гәзит була, сөнки уға тиклем «Куранты» тип аталған гәзит ҡулъяҙма рәүешендә генә сыға. Баҫма Петр Беренсенең эске һәм тышҡы сәйәсәтен пропагандалауға йүнәлтелгән була, шуға күрә Төньяҡ һуғышы гәзиттең төп темаһына әүерелә. 1709 йылда батша үҙе хәрби хәбәрсе сифатында сығыш яһай — Полтава һуғышын ул бик ентекле һүрәтләй.
Ғалимдар раҫлауынса, Башҡортостандың матбуғат тарихы ла 178 йыл элек Өфөлә донъя күргән «Оренбургские губернские ведомости» рәсми баҫмаһынан башлана.
Ҡала һәм райондарҙа республика халыҡтары телдәрендә ике йөҙгә яҡын гәзит-журналдар сыға. Башҡортостандың Матбуғат һәм киң мәғлүмәт саралары агентлығында билдәләүҙәренсә, төбәк баҫмалары фекер алышыу, тәжрибә уртаҡлашыу майҙансығы булып тора. Баҫма киң мәғлүмәт сараларының йөкмәткеһе буйынса республика матбуғаты Рәсәйҙә алдынғы урындарҙы биләй.


text:
Республикала Бөтә Рәсәй кадастр инженерҙары съезы бара
ӨФӨ, 2016 йыл, 28 сентябрь. /«Башинформ» мәғлүмәт агентлығы, Галина Бахшиева/.
Өфөлә V Бөтә Рәсәй кадастр инженерҙары съезында федераль ҡануниәттәге үҙгәрештәрҙе тикшерәләр. Үҙгәрештәр инженерҙарға ҡарата талаптарҙың артыуына, кадастр инженерҙарының үҙ-үҙен көйләүсе ойошмаларына уларҙың эшмәкәрлеген көйләү буйынса бер нисә вәкәләт бүлеүгә, илдә кадастр эштәрен үткәреүҙең бер төрлөлөгөн тәьмин итеүгә ҡағыла.
«Кадастр берләшмәһе яңылыҡтар индереүгә әҙер, — тип һыҙыҡ өҫтөнә алды брифингта «Рәсәйҙең милли кадастр инженерҙары палатаһы» ассоциацияһы президенты Виктор Кислов. — Был урта махсус белемле белгестәрҙең белем кимәлен күтәреүҙе талап итә. Быны өсөн уларға 2020 йылға тиклем ваҡыт бирелә».
Тағы ла бер яңылыҡ кадастр инженеры булып эшләргә теләүселәргә ҡағыла. Хәҙер кандидат ике йыл дауамында ғәмәлдәге кадастр инженеры етәкселегендә стажировка үтергә бурыслы.
«Башҡалар формаль рәүештә кадастр инженеры тип таныла, һәм хәҙер уларҙың мөһим бурысы — үҙ-үҙен көйләүсе ойошмаға ҡушылыу, — тип аңлатты журналистарға Виктор Кислов. — Декабрь айына тиклем ҡарар ҡабул итеү мөһим. Үҙ-үҙен көйләүсе ойошмаға инһәләр, артабан да баҙарҙа эшләүен дауам итәләр. Әлеге ойошмаларҙа ағзаларҙың һаны 700-ҙән кәм булмаҫҡа тейеш. Илдәге 39 мең кадастр инженерының 26 меңе үҙ-үҙен көйләүсе ойошмаға ингән».
Башҡортостандың Росреестр идаралығы етәксеһе Игорь Шеляков әйтеүенсә, кадастр инженерҙарының эшен федераль кимәлдә лә ыңғай баһалайҙар.
Танылған рус яҙыусыһы һәм йәмәғәт эшмәкәре, Константиновский межалау институтының беренсе директоры С.Т. Аксаковтың тыуыуына 225 йыл тулыуға арналған форумда 500-гә яҡын кеше ҡатнаша. Улар араһында Рәсәй Иҡтисади үҫеш министрлығы, Росреестр етәкселәре, кадастр инженерҙары ойошмалары, власть органдары вәкилдәре, шулай уҡ кадастр эштәре заказсылары, кадастр инженерҙарын аттестациялау буйынса квалификация комиссиялары белгестәре бар.


text:
В ПОМОЩЬ УЧИТЕЛЮ ОТ ПРОЕКТА "ИНФОУРОК":
СКАЧАТЬ ВСЕ ВИДЕОУРОКИ СО СКИДКОЙ 86%
Видеоуроки от проекта "Инфоурок" за Вас изложат любую тему Вашим ученикам, избавив от необходимости искать оптимальные пути для объяснения новых тем или закрепления пройденных. Видеоуроки озвучены профессиональным мужским голосом. При этом во всех видеоуроках используется принцип "без учителя в кадре", поэтому видеоуроки не будут ассоциироваться у учеников с другим учителем, и благодарить за качественную и понятную подачу нового материала они будут только Вас!
МАТЕМАТИКА — 603 видео
НАЧАЛЬНАЯ ШКОЛА — 577 видео
ОБЖ И КЛ. РУКОВОДСТВО — 172 видео
ИНФОРМАТИКА — 201 видео
РУССКИЙ ЯЗЫК И ЛИТ. — 456 видео
ФИЗИКА — 259 видео
ИСТОРИЯ — 434 видео
ХИМИЯ — 164 видео
БИОЛОГИЯ — 305 видео
ГЕОГРАФИЯ — 242 видео
Десятки тысяч учителей уже успели воспользоваться видеоуроками проекта "Инфоурок". Мы делаем все возможное, чтобы выпускать действительно лучшие видеоуроки по общеобразовательным предметам для учителей. Традиционно наши видеоуроки ценят за качество, уникальность и полезность для учителей.
Сразу все видеоуроки по Вашему предмету - СКАЧАТЬ
Тыуған яҡ- илһам сығанағы
Башҡорт әҙәбиәте күгендә – Баймаҡ йондоҙҙары
(КҮРГӘҘМӘ- ДИДАКТИК ҠУЛЛАНМА)
НАСЫРОВА ИЛҮЗӘ БАЯЗИТ ҠЫҘЫ
СИБАЙ -2013
Баймаҡ ере башҡорт әҙәбиәтенә, сәнғәтенә таланттар үҫтереү төйәге булараҡ дан тота. Тыуған ерен данлаған, йөрәгендә уның хуш еҫен йөрөткән, ергә ғүмер буйы атайсал тип өҙөлөп - янып ижад итер өсөн тыуған тынғыһыҙ, сәмле, рухлы ҡыҙҙарын, улдарын һәр кемебеҙ белергә, уларҙың ижадын өйрәнергә, башҡаларға еткерергә тейеш.
Был ҡулланма яҡташ шағир, яҙыусыларыбыҙҙың ижадын тәрәнерәк өйрәнеү буйынса кәрәкле мәғлүмәт сығанағы булып хеҙмәт итәсәк.
1. Абдулхаҡ Игебаев
2. Мирас Иҙелбаев
3. Наил Ғәйетбай
4.Таңсулпан Ғарипова
5. Әхмәр Үтәбай
6. Рәйес Түләков
7. Буранбай Исҡужин
8. Урал Мостафин
9. Аҫылғужа Баһуманов
10. Зөлфирә Ҡаҙаҡбаева
11.Лилиә Ҡәйепова
12. Әминә Яхина
13. Фәнис Сирбаев
Абдулхаҡ Игебаев – шағир.
Абдулхаҡ Хажмөхәммәт улы Игебаев 1930 йылдың 2 июлендә Баймаҡ районының Күсей ауылында тыуған. Абдулхаҡ Игебаев йәшләй етем ҡалып, балалар йортонда тәрбиәләнә. Темәс педагогия училищеһын тамамлай.1946–1950 йылдарҙа Башҡорт дәүләт педагогия институтының тел һәм әҙәбиәт факультетында уҡый. Институтты тамамлағас, “Ҡыҙыл таң”, “Совет Башҡортостаны” гәзиттәре һәм “Ағиҙел” журналы редакцияларында әҙәби хеҙмәткәр булып эшләй. 1954 йылдан алып уның шиғыр һәм поэмаларҙан, йыр һәм очерктарҙан торған 34 китабы донъя күрә. Оҙаҡ йылдар республика матбуғатында эшләй. Башҡортостан Республикаһы Президенты Указы менән 2010 йылдың 24 июнендә шағир Абдулхаҡ Хажмөхәмәт улы Игебаевҡа 80 йәш тулыуы һәм башҡорт әҙәбиәте өлкәһендә күрһәткән хеҙмәттәре өсөн “Башҡортостан Республикаһының халыҡ шағиры” тигән маҡтаулы исем бирелде.
Абдулхаҡ Игебаев - Башҡортостандың һәм Рәсәйҙең атҡаҙанған мәҙәниәт хеҙмәткәре, Башҡортостандың Ғәлимов Сәләм исемендәге йәштәр премияһы, Салауат Юлаев исемендәге дәүләт премияһы лауреаты, Салауат Юлаев ордены кавалеры.
Мирас Иҙелбаев,
филология фәндәре докторы, профессор.
Мирас Хәмзә улы Иҙелбаев 1945 йылдың 9 декабрендә Баймаҡ районының Ишбирҙе ауылында тыуған. 1963 йылда Өфө ҡалаһында 1- се интернат – мәктәпте тамамлап, Башҡорт дәүләт университетына уҡырға инә. М.Х. Иҙелбаев 1983 йылдан Башҡорт дәүләт университетында уҡыта. 2001 йылда ”Башҡорт һүҙ сәнғәтендә ауыҙ-тел әҙәбиәте” тигән темаға докторлыҡ диссертацияһы яҡлап, профессор дәрәжәһенә ирешә.
Яҙыусы нәфис әҙәбиәт өлкәһендә лә уңышлы эшләй. Тәүге китабы – “ Юлай улы Салауат” башҡорт әҙәбиәте һәм фәне өсөн сағыу күренеш булды. “Һынау”,”Ҡыҙыл ҡарҙар”, ”Декабрь йондоҙҙары” исемле хикәйә, повесть китаптары, ”Иҙелйорт” романы авторы, СССР, РФ, БР Яҙыусылар берлеге ағзаһы. М. Х. Иҙелбаев - Башҡортостан Республикаһының атҡаҙанған халыҡ мәғарифы хеҙмәткәре, Рәсәй Федерацияһы юғары белем биреүҙең почетлы хеҙмәткәре, Рәми Ғарипов исемендәге әҙәби премия лауреаты.
Наил Ғәйетбай - прозаик, драматург.
Наил Әсхәт улы Ғәйетбаев 1948 йылда Баймаҡ ҡалаһында тыуған. Сибай ҡалаһында урта мәктәп тамамлай. Магнитогорск тау- металлургия институтында инженер-механик һөнәре алғас, Сибай ҡалаһында эшләй. Артабан Башҡортостан Яҙыусылар союзында, Мәҙәниәт министрлығында төрлө вазифалар башҡара. 1992-1998 йылдарҙа Наил Ғәйетбай мәҙәниәт министрының урынбаҫары булып эшләгән ваҡытта «Тамаша» һәм «Рампа» журналдарын ойоштороуға, Өфөлә республика уҡыу - методик үҙәген, Стәрлетамаҡта - филармония һәм бейеү театрын, Сибайҙа - махсус музыка лицейын, «Сулпан» балалар театрын, филармония һәм сәнғәт училищеһын асыуға күп көс һала. Шулай уҡ ул йыл һайын Баймаҡ ял йортонда йәш драматургтар семинарын һәм «Театр яҙы» фестивалдәрен үткәреүгә ҙур өлөш индерә. Милли әҙәбиәт музейының генераль директоры һәм «Тамаша» журналының баш мөхәррире булып эшләй. Драматург һәм прозаик Н. Ғәйетбай Башҡортостан Яҙыусылар союзының драма секцияһы рәйесе, Өфө сәнғәт институты доценты. Наил Ғәйетбай 17 китап, 25 пьеса,2 роман, 10 балалар өсөн повесть авторы, Башҡортостандың атҡаҙанған сәнғәт эшмәкәре.
Таңсулпан Ғарипова – яҙыусы.
Таңсулпан Хисбулла ҡыҙы Ғарипова 1947 йылдың 22 сентябрендә Баймаҡ районы Күсей ауылында тыуған. 1966 йылда Түбә ауылы урта мәктәбен тамамлаған.1968 йылда Башҡорт дәүләт университетына уҡырға инә,уны тамамлағандан һуң Тарих, тел, әҙәбиәт институтында эшләй. Һуңынан Баймаҡ, Учалы ҡалаларында эшләй. 1995 йылдың аҙағында Сибай ҡалаһы хакимиәте саҡырыуы буйынса эшкә килә. 1996 - 2000 йылдарҙа Сибай төбәк яҙыусылар ойошмаһын етәкләй.
Таңсулпан Ғарипова әҙәбиәткә етмешенсе йылдарҙа килә.Тәүге “Ялан сейәһе” тип аталған хикәйәләр йыйынтығы 1978 йылда донъя күрә. Һуңынан ”Күгәрсен йыры” (1987), “Ай һәм ҡояш - икеһе бер” (1990) тигән китаптары сыға. Т.Ғарипова драматургия өлкәһендә лә әүҙем эшләй.“Төштәге йыр”,”Бәхеткә ҡасҡандар”,”Китмәгеҙ,торналар!”,”Тәңкәле ҡыҙ”һәм башҡа пьесалары буйынса ҡуйылған спектаклдәрҙе тамашасылар яратып ҡабул иттеләр. 1997 -2004 йылдарҙа яҙылған “Бөйрәкәй” романы башҡорт әҙәбиәтенең сағыу бер биҙәгенә әйләнде. 2004 йылда был роман “Йыл әҫәре” тигән исемгә лайыҡ булды.Т.Ғарипова - Салауат Юлаев исемендәге дәүләт премияһы лауреаты, БРатҡаҙанған мәҙәниәт эшмәкәре.
Әхмәр Үтәбай - шағир, журналист.
Әхмәр Ғүмәр улы Үтәбаев 1960 йылдың 29 ғинуарында Баймаҡ районының Буранбай ауылында, күренекле Буранбай сәсән нәҫеленә ҡараған ғаиләлә тыуып үҫкән. 1985 йылда Башҡорт дәүләт педагогия институтытының филология факультетын тамамлаған. Армияла хеҙмәт итеп ҡайтҡандан һуң, ”Ағиҙел” журналы редакцияһында, ”Башҡортостан“ дәүләт телерадиокомпанияһында эшләй.Бер йыл Магнитогороск ҡалаһында эшләп, ундағы телевидениела башҡорт редакцияһын ойоштороуҙа ҡатнаша. Өфөлә “Шоңҡар” журналының баш мөхәррир урынбаҫары вазифаһын үтәй. 1994 йылда Башҡортостан Яҙыусылар берлеге идараһы рәйесенең урынбаҫары итеп тәғәйенләнәнә. Әхмәр Үтәбайҙың тәүге китабы - 1988 йылда сыҡҡан “Яҙым килде” шиғри йыйынтығы. 1992 йылда “Һағыныу” хикәйәләр китабы донъя күрә. “Хәнйәр”,”Буранбайҙың яҙған хатын уҡып” исемле шиғырҙар йыйынтығы, “Эҫе Өфө урамдары” публицистика китабы сыға. Әхмәр Үтәбайҙың ижадына традицион алымдарҙы көтөлмәгәнсә авангардистик элементтар менән байытып, балҡытып алыу ынтылышы хас, ә һуңғы әҫәрҙәрендә саф авангардистик яңы фекер һулышы, символистик романтизм көслө. 1996 йыл Әхмәр Үтәбай өсөн бик уңышлы булды: “Ҡара мунса”, ”Ун ике” поэмаларын яҙҙы. Әхмәр Үтәбай - Ш.Хоҙайбирҙин исемендәге премия лауреаты, “Киске Өфө” гәзитенең баш мөхәррир урынбаҫары.
Аҫылғужа Баһуманов- яҙыусы, шағир, журналист.
Аҫылғужа Ишем улы Баһуманов 1945 йылдың 20 октябрендә Башҡортостандың Баймаҡ районы Муллаҡай ауылында колхозсы ғаиләһендә тыуа. Тыуған ауылында етенсе класты тамамлағас, Темәс урта мәктәбендә уҡый. Унан һуң ошо уҡ райондың Ишмырҙа һигеҙ йыллыҡ мәктәбендә уҡытыусы булып эшләй. 1964 йылда Башҡорт дәүләт университетына уҡырға инә. Совет Армияһы сафтарында хеҙмәт итә. Күп йылдар «Совет Башҡортостаны» газетаһы редакцияһында бүлек мөдире булып эшләй. 1990 йылдың апрелендә Аҫылғужа Баһумановты «Китап» нәшриәте директоры итеп тәғәйенләйҙәр. 1994 йылдан ул Сибайҙа төбәк яҙыусылар ойошмаһына етәкселек итә. Һуңынан «Китап» нәшриәтендә мөхәррир булып эшләй.
Аҫылғужа Баһумановтың һәләте башта журналистика өлкәһендә нығыраҡ күренә. Ул республика матбуғатында очерктар, публицистик мәҡәләләр баҫтыра. Аҫылғужа Баһумановтың «Ҡояшлы таң», «Боҙҙар аҡтарылғанда» исемле шиғри йыйынтыҡтары донъя күрҙе. Уның бик күп проза, шул иҫәптән балалар өсөн әҫәрҙәре лә билдәле.
Лилиә Һаҡмар – шағирә, драматург, яҙыусы, журналист
Лилиә Зәйнулла ҡыҙы Ҡәйепова 1962 йылдың 3 октябрендә Баймаҡ районы Йомаш ауылында тыуған. Башҡорт дәүләт университетының филология факультетын тамамлай. Студент йылдарында “Шоңҡар” әҙәби түңәрәгенең әүҙем ағзаһы була. 1997 йылдан Рәсәй hәм Башҡортостан Журналистар союзы ағзаhы.”Йондоҙ ҡыҙы”,”Тере шишмә” шиғри йыйынтыҡтарының авторы. Драматургия өлкәһендә лә көсөн һынап ҡарай. “Балапан” драмаһы С.Юлаевтың тыуыуына 250 йыл тулыуына арналған драма әҫәрҙәре буйынса Республика конкурсы еңеүсеһе тип табыла. ”Йондоҙло күпер” мелодрамаһы М. Ғафури исемендәге Башҡорт Академия театры сәхнәһендә ҡуйыла.
Зөлфирә Ҡаҙаҡбаева, яҙыусы.
Зөлфирә Йәғәфәр ҡыҙы Ҡаҙаҡбаева 1966 йылда Баймаҡ районы Бөрйән - Йылға ауылында тыуған. Урта мәктәпте тамамлағандан һуң Башҡорт дәүләт университетында белем ала. Хәҙерге көндә яҙыусы, ике китап авторы Зөлфирә Ҡаҙаҡбаева Йылайыр районының Яманһаҙ ауылында йәшәй.
Тәүге китабы “Сиселмәгән сер”тип атала, ул 2004 йылда баҫылып сыҡҡан. 2011 йылда “Хыялға илтер һуҡмаҡ” тип аталған повесть һәм хикәйәләр йыйынтығы донъя күрҙе. Был йыйынтығында автор үҙ геройҙарының еңел булмаған яҙмышын, бөгөнгө заман кешеләренең уй- хистәрен, үҙ-ара мөнәсәбәтен, әхлаҡи сифаттарын сағыу образдар һәм иҫтә ҡалырлыҡ ваҡиғалар аша һүрәтләүгә өлгәшкән. З.Ҡаҙаҡбаева– Башҡортостандың атҡаҙанған уҡытыусыһы.
.
Буранбай Мәхмүт улы Искужин - шағир, драматург.
Буранбай Мәхмүт улы Исҡужин 1952 йылдың 15 ғинуарында Баймаҡ районының Байыш ауылында тыуған. Башҡорт дәүләт университетытының филология факультетында белем алғандан һуң мәктәптә, район гәзите редакцияһында эшләй. Ижад менән студент йылдарында мауыға башлай. ”Йәшлек”, «Тамғалар», «Тормош боролоштары», ”Донъя - ҡуласа”, ”Аҡ менән ҡара”,”Зилә, Ғәли һәм мин” исемле китаптар авторы. Уның бик күп шиғырҙарына йырҙар ижад ителгән. «Яңы йырҙар»,«Йырлайыҡ, дуҫтар» китаптарына уның шиғырҙарына ижад ителгән йырҙар индерелгән. А. Мөбәрәков исемендәге Сибай башҡорт дәүләт драма театры уның “Һуңғы аҡсарлаҡ” тигән пьесаһын сәхнәләштерҙе. Буранбай Исҡужиндың ижадына ҡырыҫлыҡ, төртмә теллелек, хислелек, нескә күңеллелек хас. Автор ниндәй генә жанрҙа ижад итеүенә ҡарамаҫтан, әҫәрҙәренең төп үҙенсәлеге –уларҙың оригиналь булыуында. Уның төрлө йылдарҙа ижад ителгән шиғри һәм сәсмә әҫәрҙәре тупланған “Аҡсарлаҡ” китабы үҙенсәлекле һәм мауыҡтырғыс йөкмәткеле. Һәр әҫәре ”Мин- Буранбай !” тип ҡысҡырып тора.
Урал Мостафин- шағир,
Батыр Вәлид исемендәге премия лауреаты
Урал Сабирйән улы Мостафин Икенсе Этҡол ауылында 1951 йылдың 17 ғинуарында тыуған. 1996 йылда ошо ауыл мәктәбен, артабан 1- се башҡорт интернатын, 1973 йылда авиация институтын тамамлай.1982 йылда ғаиләһе менән Баймаҡ ҡалаһына күсеп ҡайта. 1994 йылда Баймаҡ – Сибай юлында авария һөҙөмтәһендә умыртҡа һөйәге имгәнә.Урал Мостафин шиғырҙар яҙа башлай. Авторҙың шиғри донъяһы бик үҙенсәлекле. Уның ижады үҙ яҙмышы, күргән - кисергәндәре менән тығыҙ бәйләнгән.
2000 йылда Башҡортостан «Китап» нәшриәтендә «Йәш шағирҙар тауышы» серияһында баҫылған «Нур усағы» тигән дөйөм йыйынтыҡта Урал Мостафиндың «Тәүбә тәсбихем» тигән әҫәре нәшер ителгәйне. Ә 2002 йылда «Йәшәү - яҙмыш», 2005 йылда «Илһам көсө» тигән айырым йыйынтыҡтары донъя күрә. 2003 йылда Батыр Вәлид исемендәге премияға лайыҡ була. 2010 йылда «Ғүмер – атылған уҡ» йыйынтығы нәшер ителде. Автор үҙенең шиғырҙарында уй-хистәр, һағыштар менән тауҙарға күтәрелә, йылғалар кисә, йәйге кистәргә һоҡлана, көҙҙәргә баға, тыуған яҡтарының туғайҙарын, урм андарын гиҙә, төрлө уйҙарға сума.
Рәйес Түләк- шағир,
Ш.Бабич исемендәге йәштәр премияһы лауреаты .
Рәйес Ғоссам улы Түләков 1959 йылдың 14 октябрендә Баймаҡ районы Буранбай ауылында тыуған. 1- се Этҡол урта мәктәбен тамамлай. 1977-1979 йылдарҙа армияла хеҙмәт иткәс, тыуған ауылында малсы, тракторсы булып эшләй. 1985 йылда Башҡорт дәүләт университетын тамамлай. Сибай педагогия училищеһында, Башҡорт дәүләт университетының Сибай институтында уҡыта.Әҙәбиәткә һикһәненсе йылдарҙа килә. Иң беренсе шиғырҙарйыйынтығы 1988 йылда баҫыла.”Ҡашмау” поэмаһы өсөн Ш.Бабич исемендәге йәштәр дәүләт премияһы бирелә. Башҡортостан Яҙыусылар Союзы ағзаһы.
Әминә Яхина – драматург, яҙыусы.
Әминә Миңдеғол ҡыҙы Яхина Баймаҡ районының Темәс ауылында 1953 йылда тыуған. 1974 йылда Өфө нефть институтын тамамлаған. Күренекле драматург, яҙыусы Әминә Яхина әҙәбиәт донъяһына «Ҡайырылмаһын ҡанаттар» тигән пьесаһы менән килеп инде. Ул-әлеге кѳндә тиҫтәләгән пьеса авторы. «Аҡҡошом минең», «Еҙ беләҙек», «Бабайға кәләш кәрәк» исемле әҫәрҙәре аша яҡшы таныш. «Парижды ла алдыҡ беҙ...» исемле китабына алты пьеса һәм алты хикәйә ингән. «Алдар» һәм «Сәтәкәй» тигән әҫәрҙәре балаларға тәғәйенләнгән.
Фәнис Сирбаев-шағир
1971 йылдың 30 ғинуарында Баймаҡ районының Сыңғыҙ ауылында тыуған. Бала сағы, мәктәп йылдары гүзәл тәбиғәтле Шүлкә ауылында үтә. Пофессиональ- техник училищела шофер һөнәрен алып сыҡҡас, хәрби хеҙмәткә саҡырыла. Шиғырҙарҙы хәрби хеҙмәттән ҡайтҡас яҙа башлай. Өфө сәнғәт училищеһының Сибай филиалында вокал бүлегендә уҡый.Тәүге йыйынтығын 1997 йылда Башҡортостан “Китап” нәшриәте сығарған “Шаңдау” исемле дөйөм йыйынтыҡта донъя күрә. “Март бураны” йыйынтығы – минең өсөн һынылышлы ла, һынау ҙа булған ваҡыт арауығында яҙылды,-тип яҙа Фәнис Сербаев.
Башҡорт әҙәбиәте күгендә – Баймаҡ йондоҙҙары
(КҮРГӘҘМӘ - ДИДАКТИК ҠУЛЛАНМА)
Төҙөүсеһе: Илүзә Баязит ҡыҙы Насырова,
1- се урта дөйөм белем биреү мәктәбенең
башҡорт теле һәм әҙәбиәте уҡытыусыһы,
Сибай ҡалаһы, 2013 йыл.
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Башҡортостанда капиталь ремонт программаһына ингән бөтә йорттар ремонтланды
2009 йылда Торлаҡ-коммуналь хужалыҡты реформалаштырыуға булышлыҡ итеү фонды программаһы буйынса Башкортостанда 539 күп фатирлы йортта капиталь ремонт үткәрергә тейештәр ине. Бөгөнгө көнгә уларҙың барыһы ла ремонтланды һәм йорттарҙы файҙаланыуға ҡабул итеү тураһында акттарға ҡул ҡуйылды, тип хәбәр иттеләр Башҡортостандың Торлаҡ-коммуналь хужалыҡ министрлығынан.
— Быйыл торлаҡ фондын капиталь ремонтлау программаһында 21 муниципаль район һәм ҡала округы ҡатнашты, — тип һөйләне Башҡортостандың торлаҡ-коммуналь хужалыҡ министры урынбаҫары Вадим Аҙнасурин. – Федераль закондарға ярашлы, 2008-2009 йылдарҙа раҫланған заявкалар буйынса күп фатирлы йорттарҙы капиталь ремонтлау буйынса бөтә эштәр яңы йылға тиклем тамамланырға тейеш.
Был программаны тормошҡа ашырыуға 2009 йылда Башҡортостан Торлаҡ-коммуналь хужалыҡты реформалаштырыуға булышлыҡ итеү фонды средстволарынан 3,8 миллиард һум аҡса алды. 2008 йылда капремонт программаһы буйынса төбәктә 211 күп фатирлы йорт ремонтланды. Нигеҙҙә, комплекслы ремонт үткәрелде. Күп фатирлы йорттарҙы капиталь ремонтлау программаһы буйынса ике йылда республиканың бөтәһе 162047 кешеһе торлаҡ шарттарын яҡшыртты.
Торлаҡ-коммуналь хужалыҡты реформалаштырыуға булышлыҡ итеү фонды мәғлүмәттәренә ҡарағанда, 2008-2009 йылдарҙа күп фатирлы йорттарҙы капиталь ремонтлау программаһы буйынса Рәсәйҙә бөтәһе 70311 күп фатирлы йорт ремонтланды.


text:
Иртәнге зарядка йәш өфөлөләрҙе йәлеп итә
Һәр кесе йома һайын өфөлөләр «МегаФон» ойошторған «Зарядке-PARTY» сараһында ҡатнаша ала. Иртәнге сәғәт һигеҙҙә Каруанһарай алдында мәктәп уҡыусылары, студенттар йыйыла, иртәнге марафонда йәш гвардиясылар ҙа әүҙем ҡатнаша. Бөгөн Каруанһарай алдында иллеләп кеше йыйылған, улар өсөн асыҡ һауала физик күнекмәләр яһау – көндөң яҡшы башланыуы. Өҫтәүенә, күнекмәләрҙән һуң барыһын да Өфөнөң популяр ресторандары селтәренән «чемпиондарҙың иртәнге ашы» көтә ине.
— «МегаФон» күп йылдар дауамында Рәсәй спортын пропагандалауҙа әүҙем ҡатнаша, сөнки милләт һаулығы, сәләмәт балалар һәм йәштәр – ул Рәсәйҙең уңышлы киләсәк нигеҙе, — тип билдәләне Башҡортостан Республикаһындағы «МегаФон» компанияһы директоры Михаил Иконников. – Компания Сочиҙа Олимпия һәм Паралимия уйындарының, Ҡаҙанда 2013 йылғы Бөтә донъя йәйге Универсиаданың генераль партнеры булып тора. Беҙҙе спортсылар менән күп нәмә берләштерә — лидерлыҡ, маҡсатлы булыу, үҫеш. Спортта мөһим булған ҡиммәттәр беҙҙең компанияға ла яҡын.
Һәр кесе йома һайын күмәкләп физик күнекмәләр эшләү йәй аҙағынаса дауам итәсәк.
— Бындай иртәнге зарядка үҙеңде яҡшы физик формала тотоу мөмкинлеген генә биреп ҡалмай, кәйефте лә күтәрә, — тип әйтә «Берҙәм Рәсәйҙең Йәш гвардияһы» активистары. – Был – тиҫтерҙәребеҙ өсөн сәләмәт тормош алып барыуҙың сағыу бер өлгөһө. Йәш гвардиясылар барыһы ла сәләмәт тормош яҡлы. Зарядка үткәргән һайын бында күберәк булырыбыҙға ышанабыҙ.


text:
Эҙәрмәндәр Башҡортостандан һәләк булған яугирҙың миҙалын туғандарына тапшыра
Эҙәрмәндәр Бөйөк Ватан һуғышында һәләк булған Башҡортостандан яугирҙың «Батырлыҡ өсөн» миҙалын тапты. Архивта эҙләнеү барышында һалдаттың туғандарын асыҡлай алдылар. Улар араһында Башҡортостан Республикаһының мәҙәниәт министры Әминә Шафиҡова ла бар, ул яугирҙың ейәнсәре булып сыҡты. Өфөнөң «Обелиск» эҙәрмәндәр отряды командиры Елена Вязовцева һөйләүенсә, яугирҙың туғандарына миҙалды тапшырыу тантанаһы декабрҙә үткәрелә.
— Вәхит Шафиҡовтың миҙалын беҙгә Ржев ҡалаһында «Хәтер вахтаһы-2013»тө ябыу тантанаһында тапшырҙылар. 1905 йылда тыуған яугир Учалы районынан саҡырыла. Миҙалды быйыл «Святой Георгий» отряды Псков өлкәһенең Пушкиногорск районы Каменка ауылы эргәһендә таба. Документ номеры буйынса артиллеристың награданы 1943 йылдың йәйендәге һуғыштар өсөн алыуы асыҡлана. Ул 40 гитлерсыны, миномет батареяһын һәм пулемет ояһын тар-мар итеүгә булышлыҡ итә, — тип һөйләне Елена Вязовцева.
Рәсәйҙең Эҙәрмәндәр отрядтары союзы Бөйөк Ватан һуғышы һалдаттарын эҙләү һәм табылған һөлдәләрен хөрмәтләп ерләү менән шөғөлләнә, улар хәбәрһеҙ юғалған яугирҙарҙың яҙмыштарын һәм исемдәрен асыҡларға тырыша. Шулай уҡ йәштәрҙә ватансылыҡ тойғоһо һәм Ватанды һаҡлауға әҙерлек тәрбиәләү Союздың төп бурыстарының береһе булып тора.
Бөгөнгө көндә БР Эҙәрмәндәр отрядтары фонды – Рәсәйҙең «иң йәш» эҙәрмәндәр берләшмәһе. Йыл һайын эҙләү һәм эҙләү-тикшереү экспедициялары эшендә 45-тән алып 200-гә тиклем кеше ҡатнаша.
Республиканың Эҙәрмәндәр отрядтары 2003-2013 йылдарҙа Бөтә Рәсәй «Хәтер вахталарында» Новгород, Ржев, Тверь, Калуга һәм Ленинград өлкәләре, Карелия Республикаһы территорияларында эшләне, Украинала «Хәтер вахтаһы»нда ҡатнашты.


text:
Фото:
Александр Артюхов: производствоны модернизациялау - өҫтөнлөклө йүнәлештәрҙең береһе
Фото:
— Башҡортостан Республикаһы Президенты Мөрәжәғәтнамәһе менән машина эшләүселәр алдына ҡуйылған өҫтөнлөклө бурыстарҙың береһе —бишенсе быуын истребителдәре өсөн двигателдәр сығарыу. Был йүнәлештә Рәсәйҙең башҡа предприятиелары менән берлектә Өфө моторҙар эшләү берекмәһе эш алып бара. Беҙҙәге бөгөнгө кешеләр потенциалы, инновацион технологиялар һәм заманса ҡорамалдар был бурысты тормошҡа ашырырға ярҙам итер, тип ышанам, — тине «Өфө моторҙар эшләү производство берекмәһе» асыҡ акционерҙар йәмғиәтенең генераль директоры Александр Артюхов, республика Президенты Мортаза Рәхимовтың БР Дәүләт Йыйылышы-Ҡоролтайға Мөрәжәғәтнамәһенә аңлатма биреп. — Тап бишенсе быуын хәрби самолеттары яҡын киләсәктә Рәсәй Һауа Ҡораллы Көстәренең йөҙөн билдәләргә тейеш.
Александр Артюхов әйтеүенсә, инженерҙарҙың, конструкторҙарҙың, эшселәрҙең фиҙакәр хеҙмәте фронт авиацияһы комплексында яңы бейеклеккә өлгәшеү мөмкинлеге бирҙе. Быйыл, билдәле булыуынса, бишенсе быуын истребителе тәүге уңышлы осош яһаны. Был “ӨМЭПБ” акционерҙар йәмғиәтенең производствоны модернизациялауға һәм ҡайтанан техник ҡоралландырыуға алған йүнәлешенең дөрөҫ булыуын тағы бер тапҡыр раҫланы. Мөрәжәғәтнамәлә Башҡортостандың үҫеш стратегияһының төп йүнәлештәренең береһе булараҡ тап модернизация билдәләнгән бит.